Тошкент шаҳрига хизмат сафари билан тез-тез бориб турардим. Орада пойтахтдаги хусусий фирмаларнинг бирида ишлайдиган курсдошим билан учрашиб, талабалик йилларимизни хотирлар эдик.\nУнинг маоши яхшигина, турмуш ўртоғи ҳам коллежда дарс берарди. Навбатдаги хизмат сафарим вақтида дўстимга телефон қилдим. Ҳол-аҳвол сўрашганимиздан сўнг: "Ўртоқ, нега кўринмай кетдинг, бизникига кел, сени кутаман", деди. Ишларимни битириб, бозордан майда-чуйда олдим-да, ўртоғимникига ўтдим.\nУ мени кўриб хурсанд бўлди. Анчадан бери кўришмагандик. Дўстимнинг юзига разм солсам, қандайдир тушкун, ўйчан кайфиятда эди. Чиройли безатилган дастурхон устида спиртли ичимликка ҳам кўзим тушди. Менинг бу савилга ҳеч ҳушим йўқ, ичимлик борича унинг ихтиёрида эди. Шишанинг ярми бўшагач, уни қайтармоқчи бўлдим.\n— Шу ичкиликни ким чиқарган ўзи, рўзғорингдан бараканинг қочишига ҳам, обрўйингнинг бир пул бўлишига ҳам ана шу заҳру заққум сабаб бўлади, — дедим.\nИчкилик унинг иродасини синдириб бўлган, сўзлари, фикрлари чалкашиб борарди. Аввалига гапим унга ёқмади, шекилли юзини терс буриб олди. Унинг аҳволини тушунганим учун ҳам индамадим, кейин ташқарига бироз айланиб келишни таклиф қилдим. Дўстим ҳовлиси сари йўл бошлади. Ҳаво салқин ва тоза, куз ёмғирининг нафаси уфуриб турарди. У юз-қўлларини ювди, ёқимли ҳаводан тўйиб-тўйиб нафас олди, чеҳраси бироз очилди. Сўнг иккимиз боғдаги хазонлар қоплаган кичик сўрига ўтирдик. Курсдошимнинг аҳволига куюниб, аста гап бошладим:\n— Энди ўйлаб кўр, енгил-елпи ҳаётга интилиш, ўз нафсига эрк беришнинг оқибати доим аянчли бўлган. Шунинг учун вақтида эсингни йиғ, ҳали болаларинг ёш, ўзинг кучга тўлган, ғайратли йигитсан. Тақдиринг ўз қўлингда, уни арзимаган кайфу сафога алмашма. Сенга жоним ачиганидан гапиряпман.\nУ узоқ вақт жим бўлиб қолди.\n— Тўғри айтасан, эр-хотин — иккимиз ҳам ишлаймиз, лекин маошимиз у ойдан бу ойга аранг етади. Уйда ҳар куни уриш-жанжал. Бу машмашалар ўзимнинг ҳам жонимга тегди. Бўлди, сенга сўз бераман. Бугундан бошлаб ташлайман шу балони, — деди қатъий оҳангда.\nБир йилдан сўнг яна Тошкентга борганимда, ўртоғимни йўқлаб уйига йўл олдим.\n— Сен кетгач, гапларингни кўп ўйладим, — деди менга меҳр билан боқаркан. — Бундан ташқари, яна бир воқеа менинг ўзгаришимга сабаб бўлди. Бир куни ҳамкасбим Чирчиқ шаҳрига бирга боришимизни илтимос қилди. Укаси ўша ердаги наркология деспансерида даволанар экан. Шифохонага бордик, у ичкарига кириб кетди. Бироздан сўнг укаси билан бирга чиқди. Бу йигитни кўриб, ҳайратда қолдим: жуда озғин, ёш бўлса-да, дўстимдан қари кўринар, қўллари тинимсиз титрарди. У билан тезда хайрлашиб, йўлга тушдик.\nЙўл-йўлакай ҳамкасбим сўз бошлади: "Укам энди ўттизга кирди. Аҳволини эса кўриб турибсан. Спиртли ичимлик ичмаса туролмайдиган аҳволга тушди, ҳафталаб, ойлаб ичди. Оқибатда уни назорат қила олмай қолдик. Докторлар унинг ичкиликни буткул ташлаб кетиши мушкуллигини айтишяпти. Ҳаммаси ўзининг иродасига боғлиқ экан. Энди қандай йўл тутишга ҳайронман". Ҳамкасбим оғир хўрсинди. Мен эса ўзимга сабоқ чиқардим. Бу кетишда мен ҳам шу аҳволга тушаманми? Бу кўчанинг охири шу ерми? Йўқ, мен бундай ҳаётга лойиқ эмасман.\nДўстимнинг сўзлари самимий ва таъсирчан, юрагининг тубидан чиқарди. Биз ҳозир ҳам ҳар йилда бир неча бор кўришиб турамиз. Энди у бутунлай бошқа одам: чидамли, сабрли, кучли.


ССВ тиббиёт муассасалари байрам кунлари ҳам узлуксиз ишлашини маълум қилди\n04 декабр 2021, Тошкент вақти: 12:39\nдекабр 30, 2020\nЎзбекистонда тиббиёт муассасалари Янги йил байрами кунлари ҳам узлуксиз – туну кун ишлайди.\nСоғлиқни сақлаш вазирлигининг жамоатчилик билан алоқалар бўлими маълумотига кўра, бу кунларда мамлакат соғлиқни сақлаш тизимида мавжуд бирламчи тиббий-санитария ёрдамини кўрсатувчи 2369 та амбулатория-поликлиника муассасалари ҳамда туман, вилоят ва республика миқёсидаги барча шифохоналар, ихтисослаштирилган илмий-амалий тиббиёт марказлари, тиббиёт олий ўқув юртлари клиникаларида тиббиёт ходимлари навбатчилик асосида аҳолига хизмат кўрсатади.\nҚайд этилишича, шошилинч тиббий ёрдам шифохоналари ва “тез ёрдам” хизмати ҳам одатдаги тартибда бир маромда узлуксиз ишлайди. Хусусан, Республика шошилинч тиббий ёрдам илмий маркази, унинг ҳудудларда 13 та филиали, туман ва шаҳар тиббиёт бирлашмалари тизимидаги барча бўлимлари фаолият кўрсатади.\n“Мамлакатимиз бўйича ҳудудларда 14 та Call-марказ туну кун иш режимида бўлиб, “тез ёрдам” тизимида мавжуд 2748 та бригада таркибидаги жами 12 837 нафар шифокор ва ва 27 653 нафар ўрта тиббиёт ходимлари навбатчилик асосида аҳолига малакали тиббий ёрдам кўрсатади”, дейилган ССВ хабарномасида.\nВазирлик байрам кунлари 219 та туғруқ муассасаси ҳам узлуксиз фаолият кўрсатишини билдирган.\nЖаҳон туризм ташкилотининг 25-Бош ассамблеяси Самарқандда ўтказилади\nСамарқанддаги Регистон майдони\nЖаҳон туризм ташкилотининг (UNWTO) 25-Бош ассамблеяси 2023 йили Ўзбекистоннинг Самарқанд шаҳрида ўтказилади.\nТуризм ва спорт вазирлиги матбуот хизмати маълумотига кўра, бунга оид қарор халқаро ташкилотнинг Мадридда бўлиб ўтган 24-сессиясида қабул қилинган.\nҚайд этилишича, Испания пойтахтида ўтган тадбир доирасида икки йилдан сўнг UNWTO Бош ассамблеясини ўтказиш учун Ўзбекистон ва Португалия даъвогарлик қилган. Тадбир якунига кўра, аксарият овоз билан 2023 йилги Бош ассамблеяни Самарқанд шаҳрида ўтказишга келишилган.\nМадриддаги сессияда қатнашган Туризм ва спорт вазири Азиз Абдуҳакимов UNWTO 25-Бош ассамблеясининг қадимий Самарқандда ўтказилиши бу ерга мингдан ортиқ хорижлик меҳмонларнинг ташриф буюриши ҳамда бу орқали маҳаллий аҳоли ва ҳунармандларнинг даромад кўришига олиб келишини урғулаган.\n“Бундан ташқари, юқори даражадаги тадбирнинг Ўзбекистонда ўтказилиши жаҳон оммавий ахборот воситаларининг ҳам эътиборини тортиши шубҳасиз, бу эса охир-оқибат мамлакатимизнинг туристик салоҳиятини кенг тарғиб этиш ҳамда юртимизга яна-да кўпроқ сайёҳларни жалб этиш йўлида хизмат қилади”, деган А. Абдуҳакимов.\nМазкур тадбир амалга ошса, Ўзбекистон БМТ оиласига кирувчи ташкилот Бош ассамблеясига илк бор мезбонлик қилган бўлади.\nUNWTO Бош ассамблеяси икки йилда бир марта ўтказилувчи энг муҳим туристик анжуман бўлиб ҳисобланади.\nИмпорт гўштнинг учдан икки қисми Беларусдан олиб келинмоқда\nЖорий йилнинг январь-октябрь ойларида Ўзбекистон хориждан 23,9 минг тонна гўшт импорт қилган. Бу кўрсаткич ўтган йилнинг шу даврига нисбатан 7,3 минг тоннага кўпдир.\nДавлат статистика қўмитаси маълумотига кўра, Ўзбекистонга гўшт энг кўп Беларусдан (16,2 минг тонна) олиб келинмоқда. Бу мамлакат импорт қилаётган жами гўштнинг қарийб 67 фоизини ёки учдан икки қисмини ташкил қилади.\nБундан ташқари, ўтган ўн ой ичида Ўзбекистонга Қозоғистондан 3,5 минг тонна, Украинадан 2,3 минг тонна, Россиядан 606 тонна, Молдовадан эса 600 тонна гўшт экспорт қилинган.\nАввалроқ Давсатқўм ноябрь ойида мол гўшти нархи октябрь ойига нисбатан ўртача 0,8 % га арзонлашгани ҳақида маълумот тарқатди. Айни пайтда, қўмита қайдича, мол гўшти нархи йил бошидан буён ўртача 11,2 фоизга ошгани кузатилган.\nАввалроқ Озодлик сенаторлар октябрь ойида бўлиб ўтган ялпи мажлисда гўшт, картошка ва музлатилган балиқ импорти ва реализациясини қўшилган қиймат солиғидан озод қилишга оид қонун лойиҳасини маъқуллаганлари ҳақида хабар қилган. Бу чора ошиб бораётган нархлардаги барқарорликни таъминлаш учун кўрилгани билдирилган эди.\nЧиноз ҳокимининг мажбурий обунага оид фармойиши бекор қилинди\nЎзбекистондаги газета дўконларидан бири (иллюстратив сурат)\nЧиноз тумани ҳокими Ботир Алимбековнинг “Чиноз ҳаёти” газетасига обуна ташкил этишга оид фармойиши бекор қилинди.\nБ. Алимбеков шу йилнинг 12 ноябрида имзолаган “Чиноз ҳаёти” ижтимоий-сиёсий газетаси обунасини уюшқоқлик билан ташкил этиш тўғрисида”ги фармойишида “ҳудудда аҳоли, айниқса, раҳбар ва ходимларнинг иқтисодий, сиёсий ва соғлом мафкуравий ахборотга бўлган талабини қондириш мақсадида” масъул мулозимларга “тумандаги барча корхона, муассаса ва ташкилот раҳбарлари билан маслаҳатлашиб, “Чиноз ҳаёти” газетасига 2022 йил учун обунани ташкил этиш чорасини кўриш” вазифасини юклаган.\nАдлия вазирлиги мазкур фармойишни обунага мажбурлаш ҳаракати, деб топган.\n“Чиноз туман адлия бўлими газетага мажбурий обунани ноқонуний деб топиб, 2021 йил 15 ноябрь куни ҳокимликка мазкур фармойишни бекор қилиш юзасидан тақдимнома киритди. Тақдимномага асосан мазкур фармойиш Чиноз туман ҳокими қарори билан бекор қилинди”, дейилган вазирлик хабарномасида.\nЎзбекистонда мажбурий обуна узоқ йиллар мобайнида одатий ҳол бўлиб келган. Бироқ сўнгги йилларда бу ҳолат ҳатто расмий идоралар доирасида ҳам “мақсадга мувофиқ эмас” кўриниш ўлароқ баҳоланмоқда.


Кун тарихи: 8 август – Ўзбекистон халқ артисти Таънаберди Қурбонов таваллуд топган кун - zarnews.uz\nКун тарихи: 8 август – Ўзбекистон халқ артисти Таънаберди Қурбонов таваллуд топган кун\n“Бугунгача энг яйраб, энг завқланиб, тўйиб-тўйиб йиғлаб, тўйиб-тўйиб роҳатланиб ижро этган ролим Улуғбек роли бўлди. Афсуски, менинг актёр сифатидаги охирги ижодий ишим ҳам, охирги ролим ҳам шу Улуғбек роли эди”.\nБу Ўзбекистон халқ артисти Таънаберди Қурбоновнинг гапи.\nТаниқли актёр, жамоат арбоби Т.Қурбонов 1935 йил 8 августда Паст Дарғом туманидаги Арабхона қишлоғида туғилди. У аввал Самарқанд давлат университети, кейин Тошкент театр ва рассомчилик институтида таҳсил олди. Ҳамид Олимжон номидаги Самарқанд вилоят давлат мусиқа ва драма театри (ҳозирги вилоят мусиқали драма театри)да олти йил (1964-1970 йй.) актёр, 25 йил директор ҳамда бадиий раҳбар бўлиб ишлади.\nУ ижод дарди билан яшади. Бу дард унинг истеъдодини шакллантирибгина қолмай халқ меҳрига сазовор қилди. Хусусан, моҳир санъаткор “Отелло” трагедиясида Отелло, “Қиёмат қарз” асарида Сулаймон ота, “Мирзо Улуғбек” драмасида Улуғбек роллари билан мамлакатга танилди.\n1967 йилда Эзоп ролини яхши ижро этгани учун энг яхши рол ижрочиси сифатида эътироф этилди. Бундан ташқари, у режиссёр сифатида 20 га яқин асарларни саҳналаштирди, театр санъатига оид 100 га яқин мақолалар, битта китоб ёзди.\nМустақиллик йилларида Т.Қурбонов жамоат арбоби сифатида майдонга чиқди. Икки чақириқда халқ депутатлари вилоят Кенгашининг депутати этиб сайланди. 1999-2007 йилларда “Маҳалла” хайрия жамоат фонди вилоят бўлимини бошқарди.\n1974 йилда Ўзбекистонда хизмат кўрсатган артист, 1978 йилда Ўзбекистон халқ артисти, 2000 йилда фидокорона хизматлари учун “Эл-юрт ҳурмати” ордени соҳиби бўлди.\nТаънаберди Қурбонов 2015 йилда 80 ёшида вафот этди. Аммо маҳорат билан ижро этган роллари миллий санъатимизда ўчмас из бўлиб қолди.\nБаҳриддин Хонкелдиев тайёрлади.


Бор бўл, оқибат! — Ishonch Gazetasi\nЭртанги кунга ишонч меҳр-мурувватдан куч олади\nЎзбекистон касаба уюшмалари Федерацияси томонидан аҳолининг ижтимоий ҳимояга муҳтож қатламларини ҳар томонлама қўллаб-қувватлаш, кам таъминланган оилаларга амалий ёрдам кўрсатиш борасида кўплаб хайрли ишлар амалга оширилмоқда. Ана шундай тадбирлардан бири пойтахтимизнинг Миробод туманида ташкил этилди.\nТадбирда туманда истиқомат қилаётган 111 нафар эҳтиёжманд, кам таъминланган, боқувчисини йўқотган оила вакиллари Касаба уюшмалари Федерацияси томонидан кундалик турмушда зарур бўлган маиший техника жиҳозлари, жумладан, кир ювиш машиналари, газ плиталари, чангютгич ва кичик печлар билан таъминланди.\nТадбир доирасида касаба уюшма фаоллари тумандаги «Сарикўл» маҳалласида истиқомат қилувчи эҳтиёжманд оилалардан бири — Юсуф Абидов хонадонида бўлиб, ушбу оиланинг ижтимоий-маиший аҳволини яхшилаш ва кундалик уй юмушларида енгиллик яратиш мақсадида замонавий газ плитаси ҳадя этдилар.\nТаъкидлаш жоизки, Тошкент шаҳрида истиқомат қилаётган кам таъминланган оилаларни қўллаб-қувватлаш мақсадида бугунги кунда 110 нафар эҳтиёжманд фуқаронинг уй-жойлари таъмирлаб берилмоқда. 1221 нафар кам таъминланган оилага эса маиший техника жиҳозлари топширилди. 70 нафарга яқин бемор инсонга соғлигини тиклаши учун амалий ёрдам кўрсатиш билан бирга, жарроҳлик операциялари учун зарур маблағлар тегишли муассасаларга ўтказиб берилаяпти. Шунингдек, 22 нафар фуқарони тураржой билан таъминлаш ишлари олиб борилмоқда.\nБу каби хайрли ва эзгу ишлар, аввало, оилаларда, жамиятда ўзаро ҳамжиҳатлик, меҳр-оқибат, бағрикенглик ва хайр-саховат муҳитини янада мустаҳкамлаш, аҳоли турмуши сифатини оширишга хизмат қилмоқда. Энг муҳими, эҳтиёжманд инсонларнинг эртанги кунга ишончи мустаҳкамланаяпти.\n— Муҳтарам Президентимиз томонидан биз каби оддий одамларга жуда катта эътибор ва ғамхўрлик кўрсатилаяпти. Бунинг натижасида хонадонларимизга файзу барака кирди, кўнгилларимиз нурга тўлди, — дейди 2-гуруҳ ногирони Юсуф Абилов. — Касаба уюшма вакиллари хонадонимизга келиб, ижтимоий-иқтисодий аҳволимизни ўрганди ва мана бугун бизнинг оилага замонавий газ плитаси ҳадя этишди. Анчадан бери ана шундай маиший техника жиҳозига эҳтиёжимиз бор эди, бундай ажойиб совға учун ўз миннатдорлигимни билдираман.\nШундай тадбирлардан яна бири пойтахтимизнинг Яккасарой туманида ҳам ташкил этилди. Туманда истиқомат қилувчи 111 та оилага маиший техника жиҳозлари олиб берилди ҳамда 6 та оиланинг тиббий ёрдамга муҳтож аъзолари саломатлиги тикланди.\n— Эҳтиёжманд оилаларни кундалик турмушда зарур маиший-техника жиҳозлари билан таъминлаш ҳамда саломатлигини мустаҳкамлашда қўллаб-қувватлаш барча-барчада чуқур таассурот қолдирмоқда, — деди Таълим, фан ва маданият ходимлари касаба уюшмаси Яккасарой туман кенгаши раиси Гулчеҳра Шералиева. — Бундан кейинги босқичларда кам таъминланган оилаларнинг уй-жойга бўлган эҳтиёжларини таъминлаш, турар жойларини таъмирлаш, оилаларнинг иқтисодий аҳволини яхшилаш мақсадида узоқ муддатли имтиёзли кредитлар олиб бериш ишларини амалга оширишни режалаштирганмиз.\nТадбирда Тошкент шаҳар ҳокими ўринбосари Анвар Раҳимов, Тошкент шаҳар касаба уюшма ташкилотлари бирлашмаси бўлим мудири Равшан Маҳамадалиев, Агросаноат мажмуи ходимлари касаба уюшмаси Республика кенгашининг Тошкент шаҳар бўйича масъул ташкилотчиси Наргиза Усмонова ва бошқалар иштирок этди.\nТаълим, фан ва маданият ходимлари касаба уюшмаси Республика кенгашининг Тошкент шаҳри бўйича масъул ташкилотчиси томонидан Учтепа туманида ташкил этилган тадбирда эҳтиёжманд оилалардан 111 тасига маиший техника жиҳозлари совға қилинди.\n— Кўп йиллар давомида йўлсозлик соҳасида ишладим. Оёғимдан олган жароҳат сабаб 15 йилдан буён II гуруҳ ногирониман. Ҳозир қўлтиқтаёқсиз юролмайман, — дейди «Пахтакор» маҳалласида яшовчи Аҳмаджон Ғуломов. — Маҳалла раиси уйимизга бориб, сизга Ўзбекистон касаба уюшмалари Федерациясининг туҳфасини топширишади, дея ушбу тадбирга вакилларини бошлаб келди. Мени ажойиб совға — чангютгич билан сийлашди. Тўғрисини айтсам, эътибордан кўнглим тоғдек ўсди. Бу хайрли ишларнинг бошида турган инсонларга чексиз миннатдорлигимни билдираман.\n— Тўрт нафар фарзандим бор. Кичкинаси икки ёшли бўлгани учун унинг тарбияси билан бандман. Турмуш ўртоғим 4 йилдан бери руҳий касал, — дейди «Тақачи» маҳалласида истиқомат қилувчи Муборак Қодирова. — Тадбирда менга электр печ совға қилишди. Оилавий аҳволимни ўрганиб, менга кўмак кўрсатган ташкилотчилар муродига етсин.\nДарҳақиқат, мазкур тадбирлар жамиятимизда меҳр-оқибат, одамийлик, эзгулик каби фазилатларни янада кучайтиришга асос бўлади.\nСирдарё вилоят касаба уюшма ташкилотлари бирлашмаси томонидан вилоят бўйича 154 та оилага манзилли ёрдам кўрсатиш, хусусан, 22 та оилани уй-жой билан таъминлаш, 1221 та оилага маиший техника жиҳозлари олиб бериш, 66 та оиланинг тиббий ёрдамга муҳтож аъзолари саломатлигини тиклаш бўйича амалий ёрдам кўрсатиш ишлари амалга оширилди. Бундан ташқари, ҳар бир тумандан 10 нафардан кўмакка муҳтож юртдошларимизнинг уйлари касаба уюшмалари маблағи ҳисобидан таъмирланмоқда. Ушбу тадбирлар доирасида эҳтиёжмандларга саломатлигини мустаҳкамлаши учун махсус сертификатлар, дори-дармон воситалари, турмуш даражасини ошириш мақсадида маиший техника жиҳозлари топширилаяпти.\nКуни кеча 111 нафар янгиерлик эҳтиёжманд оилалар ҳолидан хабар олинди. Янгиер шаҳри «Маърифат» маҳалласида истиқомат қилувчи Лайло Тошбоева касаба уюшмаларининг совғаси — «Шиваки» русумли газ плитаси соҳибасига айланганидан хурсанд.\nШаҳардаги «Бинокор» маҳалласи Муҳандис кўчаси 36-уйда истиқомат қилувчи Омонжон Абдуқундузова турмуш ўртоғи вафотидан кейин икки нафар вояга етмаган фарзанди билан қолган, хонадон таъмирталаб ҳолатда эди. Касаба уюшмалари томонидан ажратилган маблағ эвазига «Янгиерқурилиштаъмир сервис» МЧЖ ишчилари таъмир ишларини кўнгилдагидек бажариб беришди.\n— Турмуш ўртоғим вафот этганида, болаларим ҳали кичкина эди. Уларни кийдириб-едиришдан орттириб уйга қарай олмадим. Ҳар гал таъмирталаб деворларга кўзим тушганда, ич-ичимдан ўксинардим, — дейди қувончдан кўзлари ёшга тўлиб Омонжон Абдуқундузова. — Яратганга шукр, яхшилар бор экан. Аввало, давлатимиз раҳбари, қолаверса, касаба уюшмаларига мингдан-минг раҳмат. Насиб этса, фарзандларимни ватанга муносиб фарзандлар қилиб тарбиялайман.\n«Обод юрт» маҳалласи Чаманзор кўчаси 37-уйда истиқомат қилувчи, меҳнат фахрийси Пётр Мошин қизи Зинаида ва оиласи билан 4-хонали уйда туради. Оила эҳтиёжманд оилалар рўйхатида бўлиб, уйни кўп йиллардан буён таъмир қилишга чоғи келмаган эди.\n— Мен Ўзбекистонда туғилиб ўсганман, бу диёрдан ўзгасини ватаним, дея олмайман, — дейди Зинаида. — Ахир, ўзбек халқидек бағрикенг, одамохун халқни яна қайдан топиш мумкин? Мана, Янги йил муносабати билан касаба уюшмаларининг биз учун қимматли совғасини олдик — уйимизни таъмирлаб беришяпти. Барчага миннатдорчилигимни билдираман.\nШунингдек, Гулистон шаҳридаги 1-болалар мусиқа санъат мактабида «Касаба уюшмалари — хотин-қизларга» акцияси доирасида ўтказилган тадбирда шаҳарнинг 111 нафар хотин-қизларига электр маиший-техника жиҳозлари тақдим этилди.\n— 37 йил кутубхонада ишладим. Айни пайтда ёлғиз қизим ва унинг 4 нафар фарзанди билан яшайман. Касаба уюшмалари бугун кир ювиш машинаси совға қилишди, — дейди Татьяна Абрасимова.\nГулистон шаҳридаги «Истиқлол» МФЙ да истиқомат қилувчи Озода Тиллаева болаликдан 1-гуруҳ ногирони. Унга онаси Комила Тиллаева қарайди. Озодага Янги йил совғаси сифатида газ плитаси топширилди.\n— Ногиронлиги бўлган инсонларга кўрсатилаётган мурувватдан кўнглим тоғдек кўтарилди, — дейди у. — Касаба уюшмалари ва бошқа ҳомий ташкилотлар байрамда келиб, ҳолимиздан хабар олиши одат тусига кирганлигидан хурсандмиз. Меҳридарё инсонлар ҳамиша бор бўлсин.\nҚарши шаҳрида 111 нафар эҳтиёжманд оила вакилига турли хилдаги электр маиший техника жиҳозлари топширилди.\nБироз аввал эса касаба уюшма фаоллари ҳамкор ташкилотлар вакиллари билан биргаликда оғир маиший шароитда яшаётган, боқувчисини йўқотган, ногиронларни парвариш қилаётган эҳтиёжманд оилаларнинг аҳволи билан танишиб чиқишганди.\nАҳолининг кам таъминланган қатламини кўллаб-қувватлаш тадбирларини ташкил этишдек савобли вазифани бажаришда касаба уюшмаларига ҳам ишонч билдирилиши зиммамиздаги масъулиятни янада оширади. Маиший жиҳозларни топширар эканмиз, ким билан суҳбатлашмайлик, қалбидан миннатдорлик сўзлари тошиб чиқди.\nТаълим, фан ва маданият ходимлари касаба уюшмаси Қарши шаҳар кенгаши раиси\nКасби туман ҳокимлигида ҳам шундай тадбир ташкил этилди. Унда сўзга чиққан Қашқадарё вилоят касаба уюшма ташкилотлари бирлашмаси кенгаши раиси Эсон Ражабов ҳамда «Нуроний» жамғармаси вилоят бўлими раиси Январ Иноятов юртимизда аҳоли турмуш фаровонлигини таъминлаш йўлида олиб борилаётган ишларга тўхталиб ўтди.\nТадбир давомида 111 нафар кам таъминланган оила вакилига маиший техника жиҳозлари топширилди. Бундан ташқари, 10 нафар фуқаронинг уйи таъмирлаб берилган бўлса, 5 нафар беморга дори-дармон воситалари топширилди. Шунингдек, турар жойга эга бўлмаган икки нафар фуқарога уй-жой қуриб бериш режалаштирилган.\n— Турмуш ўртоғим биринчи гуруҳ ногирони. Оилавий шароитимизни ҳисобга олиб, рўзғоримиз оғирини енгил қилиш учун шундай қимматбаҳо совға билан тақдирлагани учун муҳтарам Президентимиздан чексиз миннатдормиз. Бу ишончни меҳнатларимиз, фарзандларга бераётган тарбиямиз билан оқлашга ҳаракат қиламиз.\nТўхта бобо Амонов,\n— Кўп йиллар темирчилик қилдим. Энди кексайиб кучдан қолганман. Уйларимиз таъмирталаб аҳволга келганди. Қишнинг совуқ кунлари арафасида усталар келиб, янги эшик-ромлар ўрнатишди, уйимизни таъмирлаб беришди.\nХонадонимиз учун анчайин оғир паллада қўллаб-қувватлагани учун Президентимиздан жуда миннатдорман. Чексиз дуодаман…\nБу каби самимий изҳорларни жуда кўп кишилардан эшитдик. Энг муҳими, улар ҳеч муболағасиз, юракдан чиқаётган дил сўзлари эди.\nКитоб туманида ҳам 111 нафар эҳтиёжманд фукарога замонавий газ плитаси, кир ювиш машиналари, чангютгич, электр печ ва бошқа маиший техника жиҳозлари топширилди. Икки нафар беморнинг пойтахтдаги Кардиология илмий маркази ҳамда Урология марказида стационар даволаниши учун маблағ ажратилди, тўрт нафар беморга дори-дармон воситалари олиб берилди.\n— Ўғлим Убайдулла Абдуллаев бир йил олдин автоҳалокатга учраб, тўшакка михланди, — деди онахон Ширин Абдуллаева. — Президентимиз биз каби дардмандларни ҳам эсдан чиқармаганидан бошимиз осмонга етди. Тўрт миллион сўмлик дори-дармон воситалари олдик. Болажонимга шу дориларнинг фойдаси тегиб, Худонинг ўзи шифо берсин.\n— «Йўлдош шаҳарча» маҳалласида яшаймиз, — деди ўзини Мирзо Рафиев деб таништирган фуқаро.— Укам Ҳамза Рафиев учун дори-дармон воситалари олдим. У йиқилиб, белидан пасти ишламай қолганди. Бундай эътибор ва ғамхўрлик бошқа ҳеч бир давлатда бўлмаса керак.\nШунингдек, туман ҳокими қарори билан икки нафар фуқарога уй-жой қуриб бериш учун ер майдони ажратилди.\nТошкент вилоятининг Бўстонлиқ туманидаги кам таъминланган оилаларга кўмак кўрсатилди. Мазкур жараёнда касаба уюшмалари томонидан 111 нафар кишига маиший техника воситалари (газ плитаси, кир ювиш машинаси, чангютгич) топширилди. Шунингдек, тумандаги 6 нафар беморга даволаниши учун маблағ ўтказиб берилди.\nТурар жойи таъмирга муҳтож 10 та, уй-жойга муҳтож бўлган 2 та оилага ҳам кўмак кўрсатилгани кўнгилларга бир олам қувонч улашди.\nОловга айланган кўчалар


Матназар Абдулҳаким таваллудининг 73 йиллиги муносабати билан Хоразм Маъмун академиясида хотира кечаси бўлиб ўтди. - Хоразм Маъмун академияси\nМатназар Абдулҳаким таваллудининг 73 йиллиги муносабати билан Хоразм Маъмун академиясида хотира кечаси бўлиб ўтди.\n19-02-2021 So'nggi yangiliklar\n2021 йил 18 феврал куни шоир, таржимон, адабиётшунос ва журналист, Ўзбекистонда хизмат кўрсатган маданият ходими, “Офарин” мукофоти соҳиби Матназар Абдулҳаким таваллудининг 73 йиллиги муносабати билан Хоразм Маъмун академиясида хотира кечаси бўлиб ўтди.\nТадбирда Урганч давлат университети доценти, Хоразм Маъмун академияси грант раҳбари филология фанлари доктори Абдулла Ўразбоев, Маҳмуд Замахшарий номидаги Хоразм вилоят кутубхона маркази мутахассиси Шуҳрат Маткаримов, “Ичан қалъа” давлат музей қўриқхонаси матбуот котиби, Ўзбекистон Ёзувчилар уюшмаси ва журналистлар ижодий уюшмаси аъзоси Отабек Исмоилов, Хоразм Маъмун академияси грант раҳбари санъатшунослик фанлари фалсафа доктори Машариб Абдуллаев, музей мудири Зокир Ражабов, АРМ мудири Райҳон Зарипова, шоирнинг ўғли Музаффар Абдулҳакимов ва Хива шаҳар 17-сон ихтисослаштирилган давлат умумтаълим мактаби ўқувчилари иштирок этдилар.\nСўзга чиққанлар Матназар Абдулҳакимнинг шеърлари, таржималари, бадиий публицистик асарлари ва фалсафаси, инсоний хислатлари ҳақида ўз хотиралари, фикрларини айтиб ўтдилар. Шоир ижодидан намунлар ўқилди. Ижодкор мактаб ўқувчилари ўзларининг шеърларини ўқиб бердилар.\nХотира кечаси иштирокчилар, айниқса ўқувчи ёшлар онгида бир умр сақланиб қолади.


Қарши шаҳрида 1,35 млрд сўмлик байроқ ўрнатилади - 29.04.2021, Sputnik Ўзбекистон\nҚарши шаҳрида 1,35 млрд сўмлик байроқ ўрнатилади\nЎзбекистон мустақиллигининг 30 йиллиги арафасида Қарши шаҳридаги Мустақиллик майдонида баландлиги 62,5 метрга тенг давлат байроғи ўрнатилади. 29.04.2021, Sputnik Ўзбекистон\nТОШКЕНТ, 29 апр — Sputnik. Қашқадарё вилояти Қарши шаҳрида баландлиги 62,5 метрга тенг давлат байроғини ўрнатиш режалаштирилмоқда. Бу ҳақда “Қашқадарё” газетаси хабар қилди.Байроқ мамлакат мустақиллигининг 30 йиллиги арафасида шаҳардаги Мустақиллик майдонида ўрнатилади.Маълум қилинишича, давлат байроғининг биргина устунини бунёд этишга 1 млрд 350 млн сўм маблағ сарфланади. Объект буюртмачиси Қарши шаҳар ободонлаштириш бошқармаси, пудратчиси эса "Воҳа махсус монтаж сервис" МЧЖ ҳисобланади.Мазкур флагшток устуни диаметри 430 миллиметрдан 1220 миллиметргача бўлган пўлат қувурлардан ташкил топади. Уни Тошкентда жойлашган "Бектемир металл конструкциялари" қўшма корхонаси тайёрлаб қўйган. 10 метрдан иборат байроқнинг ўзи эса Фарғона водийсидаги ишлаб чиқариш корхоналаридан бирида тикилган.Лойиҳага кўра, Давлат байроғи ўрнатилгач, унинг атрофидаги 2 минг квадрат метрлик ҳудуд ободонлаштирилиб, майсазор ва гулзорлар барпо этилади, манзарали дарахтлар экилади ва янги йўлакбоп плиткалар териб чиқилади. Мустақиллик майдонининг шу қисмида байроқнинг тарихи ва тавсифи акс этган тош лавҳлар ҳам ўрнатилади.\nқашқадарё вилояти, қарши\nЎзбекистон мустақиллигининг 30 йиллиги арафасида Қарши шаҳридаги Мустақиллик майдонида баландлиги 62,5 метрга тенг давлат байроғи ўрнатилади.\nТОШКЕНТ, 29 апр — Sputnik. Қашқадарё вилояти Қарши шаҳрида баландлиги 62,5 метрга тенг давлат байроғини ўрнатиш режалаштирилмоқда. Бу ҳақда “Қашқадарё” газетаси хабар қилди.\nБайроқ мамлакат мустақиллигининг 30 йиллиги арафасида шаҳардаги Мустақиллик майдонида ўрнатилади.\nМаълум қилинишича, давлат байроғининг биргина устунини бунёд этишга 1 млрд 350 млн сўм маблағ сарфланади. Объект буюртмачиси Қарши шаҳар ободонлаштириш бошқармаси, пудратчиси эса "Воҳа махсус монтаж сервис" МЧЖ ҳисобланади.\n© "Қашқадарё" газетасиВ Каршиу становят флаг стоимостью 1,35 млрд сумов\nВ Каршиу становят флаг стоимостью 1,35 млрд сумов\n© "Қашқадарё" газетаси\nМазкур флагшток устуни диаметри 430 миллиметрдан 1220 миллиметргача бўлган пўлат қувурлардан ташкил топади. Уни Тошкентда жойлашган "Бектемир металл конструкциялари" қўшма корхонаси тайёрлаб қўйган. 10 метрдан иборат байроқнинг ўзи эса Фарғона водийсидаги ишлаб чиқариш корхоналаридан бирида тикилган.\nЛойиҳага кўра, Давлат байроғи ўрнатилгач, унинг атрофидаги 2 минг квадрат метрлик ҳудуд ободонлаштирилиб, майсазор ва гулзорлар барпо этилади, манзарали дарахтлар экилади ва янги йўлакбоп плиткалар териб чиқилади. Мустақиллик майдонининг шу қисмида байроқнинг тарихи ва тавсифи акс этган тош лавҳлар ҳам ўрнатилади.


ОИЛАВИЙ ПОЛИКЛИНИКА ХИЗМАТИДАН АҲОЛИ МАМНУН - AmuNews.uz - энг сўнгги янгиликлар\nОИЛАВИЙ ПОЛИКЛИНИКА ХИЗМАТИДАН АҲОЛИ МАМНУН\nТиббиёт масканига саломатлигидан шикояти бор инсонлар шифокорлардан нажот кутиб ташриф буюрадилар. Ҳар қандай беморга у мурожаат қилган шифокорнинг энг аввало ширин сўзлари таскин бўлади ва шифо топишига умид уйғотади. Шундан сўнггина бемор муолажалар ёрдамида саломатлигини тиклаб олади.\nКўп йиллардан бери соғликни сақлаш соҳасида фаолият кўрсатиб келаётган шифокор Pустам Хидирбоев ҳам беморлар дардига даво топиб, уларнинг саломатлиги тикланишига ҳисса қўшиб келмоқда. Мутахассислиги болалар шифокори бўлган Pустам Хидирбоев 1981-88 йилларда Тошкент шаҳридаги Ўрта Осиё тиббиёт педиатрия институтида таҳсил олди. Ўқишни тугатганидан сўнг туманда иш фаолиятини силга қарши диспансерда фтизиопедиатр бўлиб ишлашдан бошлади. Бир йилдан кейин болалар поликлиникасида белгиланган ҳудуд бўйича болалар шифокорлиги вазифасига ўтди.\nМамлакатимиз мустақиллигининг дастлабки йилларида ўз ишини сидқидилдан бажараётган Pустам Хидирбоевни "Қипчоқ” қишлоқ врачлик пунктига мудир қилиб тайинлашди. Зиммасидаги масъулиятни шараф билан адо этиб келаётган Pустам Хидирбоев нафақат қипчоқликлар учун, балки "Чойкўл”, "Тўлқин”, "Дарёбўйи”, "Уйшин” ва "Бештом” овулларида яшовчи барча аҳоли учун қадрдон бўлиб қолди. Чунки, аҳоли ичида кимни қандай дард безовта қилса, дарҳол мана шу масканга ташриф буюриб, бу ердаги шифокорларнинг тезкор ёрдамларидан баҳраманд бўлмоқда.\n– Президентимиз Шавкат Мирзиёев соғликни сақлаш тизимини янада такомиллаштириш бўйича тегишли кўрсатмалар бериб келмоқдалар, – дейди 1-сонли қишлоқ оилавий поликлиникаси мудири Pустам Хидирбоев. – Мазкур кўрсатмаларга асосан тизим тубдан ислоҳ қилинмоқда. Туманимизда қишлоқ оилавий поликлиникаларининг ташкил этилганлигини соҳадаги ислоҳотлардан бири сифатида эътироф этишимиз мумкин. Аҳолига қулайлик яратиш ва сифатли тиббий хизматга, бирламчи тиббий-санитария хизматига бўлган эҳтиёжини қондириш мақсадида амалга оширилаётган ислоҳотлар халққа жуда манзур бўлмоқда.\nШу йилнинг май ойида ишга туширилган 1-сонли қишлоқ оилавий поликлиникасида терапевт, педиатр, акушер-гинеколог, стоматолог, жарроҳ ва ультратовуш ташҳиси бўйича мутахассис-шифокорлар аҳолига хизмат кўрсата бошлади. Поликлиника "Саломатлик - 2”лойиҳаси бўйича тиббий асбоб-ускуналар билан жиҳозланди. Ундан ташқари, поликлиникага тез ёрдам машинаси ҳам бириктирилган.\nЯқин кунлар ичида туманимиздаги поликлиникаларда янада яхшироқ қулайликлар яратилиб, ишдаги самарадорлик ортишига имкон бўлади.\nТАДБИPКОPЛИКДАН ЗИЙНАТЛАНГАН ОИЛА\nАмударё туман тиббиёт бирлашмаси бошлиғи О.Халимовнинг “Аҳолига тиббий хизмат кўрсатиш борасида туманда олиб борилаётган ишлар тўғрисида”ги ҳисоботи ҳақида\nКорхонамиз янада ривожланади


ХОШ ХАБАР! Пәтиўа мәселесинде жаңа инновациялық сайт иске түсти!\nѲзбекстан мусылманлары басқармасы мѳмин-мусылманлардың диний мазмундағы сораўларына қолай ҳәм тез жуўап алыўын тәмийинлеў мақсетинде, интерактив ҳәм инновциялық хызметлерди ѳз ишине алған fatvo.uz сайтын иске түсирди. Усы сайт диний сораў-жуўаплар бағдарында ең заманагѳй хызметлерди ѳзинде жәмлегени менен айрықша әҳимийетке ийе есапланады.\nАлдағы ўақытта, усы сайттан пайдаланыўшылар шаръий мәселелерге тийисли ѳз сораўларын сайттың “Сораў жибериў” бѳлими арқалы жоллаўлары мүмкин. Сораў текстине аудио, видео ҳәм сүўретлер қосымша ретинде усыныў мүмкиншилиги де жаратылған. Берилген сораўларға пәтиўа саласында жетерли билим ҳәм жоқары илмий тәжрийбеге ийе болған қәнигелер тәрепинен толық жуўаплар қайтарылады.\nСайтта “Ақыйда”, “Пәклик”, “Намаз”, “Ораза”, “Закат”, “Хаж ҳәм умра зияраты”, “Неке”, “Талақ”, “Саўда”, “Ант ҳәм нәзир”, “Ижара”, “Ҳадал-ҳарам”, “Руўхий тәрбия” ҳәм сол сыяқлы актуал рубрикалар астында жуўаплар жәрияланып барылады. Китапхана бѳлиминде диний мазмундағы китап ҳәм қолланбалар жайластырып барылады. Медиа бѳлминде уламалардың диний сораўларға берген видео ҳәм аудио жуўаплары жайластырылған.\nПайдаланыўшылар “Излеў” түймеси арқалы ѳзлери ушын зәрүр болған темалардағы әмелдеги шаръий сораў-жуўапларды таўып, оқыўы мүмкин.\n2020-жыл 10-март күнинен баслап усы сайт тест режиминде ѳз жумыс искерлигин баслады.\nКелешекте усы сайтты пәтиўа ҳәм шаръий мәселелер бағдарында энциклопедиялық дерекке айландырыў нийетимиз бар. Бул ийгиликли исти Сиз әзиз оқыўшыларымыз бенен бирге әмелге асырамыз, иншааллаҳ!\nѲзбекстан мусылманлары басқармасы Баспасөз хызмети.\nДаўытбай Беканов таярлады.


ИнстаФорекс: қуёшга яқин\n2012 йилнинг ёзида трейдерларнинг халқаро слётида компания ИнстаФорекс логотипи билан безатилган янги аэростат брендини намойиш этди.\nИнстаФорекс компанияси билан трейдинг - бу севган иш билан шуғилланган ҳолда ердан узилиб кўтарилиш ва кундалик ташвишлардан, ишдаги қийинчиликлардан ва моливия муаммоларни ёддан чиқариб, юқорига кўтарилишдир. Сиз ўз ҳаётингиз учун қулай шароитларда эркин пул топиб, истаган жойда ва истаган вақтда савдо қиласиз. Энди ИнстаФорекс билан парвоз қилиш - бу фақат метафора эмас! ИнстаФорекснинг брендли аэростати компания трейдерларига осмонни забт этувчилардек ўзини сезишга имкон берди!\nШар Қримда ўтказилган трейдерларнинг слётида 2012 йил ёзда ҳавога кўтарилган эди, у ерда ҳавода сузиб борувчи ва қуёшга томон интилувчи компаниянинг ёрқин ва ҳаётий логотипи кузатиш мумкин эди.\nИнстаФорекс Аэростати — бу брокер билан бирга ўз муваффақиятлари чўққилари томон ишонч билан ва сокин борувчи бизнинг трейдерларимизнинг эркинлиги ва яхши кайфияти рамзидир.\nИнстаФорексдан ўйинда Ferrari ютиб ол!\nФорекс бозорининг дунё бўйича етакчиси ўз мижозларига Ferrari F8 Tributo - люкс синфидаги афсонавий спорт автомобилининг соҳиби бўлишга ноёб имкониятни тақдим этади. Ferrari F8 Tributo ўйини 2019 йил 9 декабрда 2022 йил 9 декабрига қадар бўлиб ўтади. Ўз ҳисоб-варағини $1000 ва ундан юқори суммага тўлдирган ва ўйиннинг иштирокчиси сифатидан рўйхатдан ўтган ҳар бир киши афсонавий суперкарнинг соҳиби бўлиши мумкин. Ғолиб Ferrari-сонини шакллантириш орқали аниқланади - ҳар бир иштирокчида ғалабага имконият мавжуд.\nЛегко торговать, легко обменивать\nМы создали удобный инструмент для покупки, продажи и обмена валют, криптовалют и других активов\nМы создали удобный инструмент для покупки, продажи и обмена валют, криптовалют и других активов.\nСервис InstaSpot – надежный помощник для трейдера, майнера, фрилансера и для всех кто ведёт бизнес в интернете.\nЗнакомьтесь с простым и безопасным обменником для цифровых валют и других популярных активов. В основе функционирования InstaSpot лежит принцип P2P-торговли, что позволяет покупателям и продавцам взаимодействовать напрямую, без посредников. При этом брокер InstaForex выступает здесь в качестве гаранта совершения сделки.\nБизни 7 000 000 киши танлади\nБу ойнинг асосий воқеаси бизга еттинчи миллион мижознинг қўшилиши бўлди! ИнстаФорекс оиласи катталашмоқда ва бу шубҳасиз бизни келажакдаги ютуқлар учун куч бермоқда ва илҳомлантирмоқда.\nИнстаФорекс халқаро майдонда\nИнстаФорекс: халқаро мукофотлар ва тан олиш\nИнстаФорекс – Форекс бозорида жаҳон етакчи брендларидан бири. Бенуқсон сифат, инновацион ёндашув ва хизматларнинг кенг тўплами учун компания омилкор журнал ва махсус кўргазма лойиҳаларидан кўплаб нуфузли мукофотларни олди. Биз эришилгандан тўхташни режалаштирмаяпмиз ва инновацион сервис, мижозларни сифатли қўллаб-қувватлаш ва валюта бозорини ривожлантириш каби муҳим сегментларда компаниянинг позицияларини мустаҳкамлашга интиляпмиз.\nҲисоб-варағини тўлдириш ва бир онда даромад олиш жуда осон!\nИнстаФорексдан бонусли дастурда иштирок этинг\nИнстаФорексдан ноёб таклиф – тўлдириш учун бонусларнинг кенг танлови, бу депозитни катталаштиришга имкон беради. Биринчи тўлдиришга 100% бонус, депозитни 1,5 марта катталаштириш ва бу ҳаммаси эмас. Ҳам янги иш бошлаган, ҳам трейдингда анчадан бери муваффақиятли бўлганлар учун яхши имконият.\nАкцияга қўшилинг ва биринчи даромадли позицияни бугуноқ ёпинг!


Сийрат: Пайғамбаримизга илк ваҳий тушиши (5)\nBy Исмоил Муҳаммад Яъқуб on 03/04/2020 СИЙРАТ ТАРИХ\nПайғамбар саллаллоҳу алайҳи ва саллам ўз кўзлари билан кўриб, қулоқлари билан эшитган бу воқеадан қалблари қўрқувга тўлган ҳолда уйга қайтар эканлар, демак, бундан у зот илгари пайғамбарликни орзу қилиб юрмаганликлари, ҳатто уни хаёлларига ҳам келтирмаганлари аён бўлади.\nАллоҳ таоло мазкур маънони таъкидлаб, бундай дейди:\n“(Эй Пайғамбар,) сиздан олдинги пайғамбарларга ваҳий қилганимиз каби сизга бу Қуръонни ваҳий қилдик. Сиз ундан олдин илоҳий китоблар нима, иймон нима, билмас эдингиз. Лекин Биз Қуръонни нур қилдик, у билан истаган бандаларимизни тўғри йўлга ҳидоят қиламиз. (Эй Пайғамбар,) шубҳа йўқки, сиз тўғри йўлга – Исломга йўллайсиз. У еру осмонлардаги барча нарсанинг ёлғиз эгаси бўлган Аллоҳнинг йўлидир. Эй одамлар, огоҳ бўлинг, барча ишлар Аллоҳнинг ҳузурига қайтади” (Шўро, 52-53).\n“Уларга оятларимиз тиловат қилинганда қайта тирилишга иймон келтирмайдиган кимсалар: “Сен бундан бошқа бир Қуръон келтир, ёки уни ўзгартир”, дейишади. (Эй Пайғамбар, уларга) айтинг: “Бундай қилиш менга жоиз эмас. Мен Раббим менга буюраётган сўзларгагина эргашаман. Мен Унинг амрига хилоф қилсам, улуғ куннинг азобидан қўрқаман”. (Эй Пайғамбар, уларга айтинг): “Агар Аллоҳ истаса, мен сизларга бу Қуръонни тиловат қилмаган бўлардим ва Аллоҳ уни сизларга билдирмаган бўларди. Раббим менга бу Қуръонни ваҳий қилишидан ва мен сизларга уни ўқиб беришимдан илгари ҳам мен сизларнинг ичингизда узоқ вақт турганимни биласизлар. Ақлларингизни ишлатсангиз бўлмайдими?!” (Юнус, 15-16).\nВаҳий тўғрисида шубҳа қўзғайдиган кимсаларнинг уйдирмалари юқоридаги Ойша онамиз ривоят қилган саҳиҳ ҳадис олдида барбод бўлди. Илк бор нозил бўлган ваҳий кейин ҳам ана шундай тарзда нозил бўлиб келди. Буни Доктор Бутий қуйидагича ёритади:\nҚуръон билан ҳадис ўртасидаги равшан фарқ: Зеро Пайғамбар саллаллоҳу алайҳи ва саллам ваҳий нозил бўлгач, уни дарҳол ёзиб олишга буюрар эдилар. Ҳадисни эса ёзишга буюрмас эдилар. Лекин бу дегани ҳадиснинг пайғамбарликка ҳеч қандай алоқаси йўқ, дегани эмас. Балки Қуръон у зотга лафзлари ва ҳарфлари ила Аллоҳ томонидан ваҳий қилиниб, Жаброил алайҳиссалом орқали етказилган бўлса, ҳадиснинг маъноси Аллоҳдан, лафзи ва таркиби эса у зотнинг ўзларидандир. Шунинг учун ҳадис Аллоҳнинг каломига аралашиб кетишидан эҳтиёт бўлиб Қуръонни ёзиб олишга буюрар эдилар.\nПайғамбар саллаллоҳу алайҳи ва салламга баъзи масалалар ҳақида савол қилинганда гоҳо дарҳол жавоб бермас, гоҳида узоқ вақт сукут қилиб турар эдилар. Сўралган масаланинг ҳукмини баён этувчи оятлар нозил бўлгандан кейин уни одамларга ўқиб берар эдилар. Гоҳида Расулуллоҳ саллаллоҳу алайҳи ва саллам баъзи ишларда муайян бир кўринишда тасарруф қилар, кейин у ҳақда Қуръон оятлари нозил бўлиб, баъзан у зотни тутган йўлларидан қайтарар эди, баъзан танбеҳ берар эди.\nРасулуллоҳ саллаллоҳу алайҳи ва саллам ўқиш ва ёзишдан бехабар киши бўла туриб, Юсуф алайҳиссалом, Мусо алайҳиссалом, Фиръавн каби тарихий шахсларнинг қиссаларидан улкан маълумотга эга бўлишлари ақлга сиғмайдиган нарсадир. Бу эса албатта илоҳий ваҳийга далолат қилади. Аллоҳ айтади: “Сиз ўзингизга Қуръон нозил бўлишидан илгари на ўқишни, на ёзишни билардингиз. Агар сиз ўзингизга ваҳий келишидан олдин ўқиш ва ёзишни билганингизда эди, бузғунчи кимсалар бу ҳақда шубҳа қилган бўлар эдилар” (Анкабут, 48). Яъни шаккоклар: “Муҳаммад илгариги китоблардан ўрганиб олган ёки ўшалардан кўчириб олган”, деб айтган бўлар эдилар.\nПайғамбар саллаллоҳу алайҳи ва саллам қирқ йил мобайнида қавмлари ичида ростгўй ва омонатдор деб танилишлари шак-шубҳасиз у зотнинг ёлғончиликдан йироқ самимий инсон эканликларига далолат қилади. Шунинг учун дастлаб ваҳий масаласида ўйланиб қолган ва тараддудга тушган бўлишлари ҳам мумкин. Қуйидаги оят гўё ваҳийнинг илк палласида ана шундай фикр-мулоҳазалар қилганликларини исботи ўлароқ нозил бўлганга ўхшайди: “Эй Пайғамбар, агар Биз хабар берган нарсалар ҳақиқати борасида шак-шубҳада бўлсангиз, ўзингиздан илгариги Таврот ва Инжил аҳлидан бўлмиш китоб ўқийдиган кимсалардан сўранг. Сизга Раббингиз томонидан сизнинг Аллоҳнинг элчиси эканингиз борасида аниқ ҳақиқат келди. Сиз асло бунинг ростлиги ва ҳақиқати борасида шак қилувчилардан бўлманг” (Юнус, 94).\nРивоят қилинишича, Пайғамбар алайҳиссалом бу оятлар нозил бўлгандан кейин “Шак-шубҳа қилмайман ва савол ҳам қилмайман”, деган эканлар (Табарий ривояти).\n Рамазон Бутий, «Фиқҳ ас-сийра ан-набавия», 66-бет.\nAvvalgi maqolaДард ва даво (78): Гуноҳнинг касофати (37)\nKeyingi maqola Қабристонга киришга тааллуқли масалалар (4)


Антарктида музликлари остида “уйғоқ” вулқон борлиги аниқланди - www.Voydod.net\nАнтарктида музликлари остида “уйғоқ” вулқон борлиги аниқланди\nАмерикалик тадқиқотчилар Антарктиданинг ғарбий қисмида “уйғоқ”вулқон борлигини аниқлади.\nУ музлар остида бир километргача чуқурликда жойлашган. Олимларнингфикрича, ушбу топилма ердаги геологик фаоллик ошгани ва музликлар тезлик билан эриётгани ҳақидаги тахминфойдасига ишлайди, деб ёзади “Nature Geoscience” журнали.\nГеологларнинг маълумотларигакўра, ҳар йили Антарктида 2,8 минг кубометрга яқин муз майдонини йўқотмоқда, музликларнинг эриш жадаллиги эсаборган сайин тезлашаётир. Бундан олдин асосий йўқотишларни вақти-вақти билан музли қитъадан ажралиб чиқувчиайсберглар келтираётгани қайд этилганди. Бироқ, кейинчалик олимлар айсберглар йўқолаётган Антарктидамузликларининг ярмидан кўп эмаслигини аниқлади. Йўқотишларнинг қолган ярми музликларнинг илиқ оқимлартомонидан ювилишига тўғри келиши маълум бўлди.


АҚШ Исроилнинг авиазарбасидан сўнг ундан ОАВ хавфсизлигини таъминлашни талаб қилди\nАввалроқ Исроил ҳарбий-ҳаво кучлари Ғазо секторидаги маҳаллий ва халқаро ОАВ офислари жойлашган бинога зарба берганди. AP агентлиги раҳбарияти Исроил авиациясининг зарбасидан шокда эканини билдирди.\nОқ уй Ғазо секторидаги Associated Press агентлиги ва «Ал-Жазира» канали ваколатхоналари жойлашган бинога авиазарба берилганидан сўнг Исроил ҳукумати билан боғланди. Бу ҳақда АҚШ президентининг матбуот котиби Жен Псаки маълум қилди.\n«Биз Исроилга журналистлар ва мустақил оммавий ахборот воситалари хавфсизлигини таъминлаш биринчи навбатдаги вазифа эканини тўғридан тўғри айтдик», деб ёзди у Twitter’да.\nАввалроқ Исроил ҳарбий-ҳаво кучлари Ғазо секторидаги маҳаллий ва халқаро ОАВ офислари жойлашган бинога зарба берганди.\nИсроил мудофаа армиясининг баёнотига кўра, бу бинода ҲАМАС ҳаракатининг разведка штаби фаолият олиб борган.\nAssociated Press (AP) агентлиги раҳбарияти Исроил авиациясининг зарбасидан шокда эканини билдирди.\n«Биз Исроил ҳарбийлари AP бюроси ва бошқа янгиликлар тарқатувчи ташкилотлар жойлашган бинога зарба берганидан шокдамиз ва қўрқувдамиз. Улар бюромиз қаерда жойлашгани ва у ерда журналистлар борлигини биларди. Биз бинога зарба берилиши тўғрисида огоҳлантирилдик», деди AP президенти ва бош директори Гари Прюитт.\nУ одамлар мўъжиза туфайли омон қолганини айтди.\n«Ўнлаб журналистлар ва штатдан ташқари ходимлар бино ичида эди ва бахтимизга, уларни вақтида эвакуация қилдик», деб қўшимча қилди у.


19 Октябрь 16:29\nNUR-SULTAN. Kazinform – Қозоғистон йўл тадқиқот институти президенти, профессор Бағдат Телтаев йўл қопламаси тузилмасида ишлатиладиган паст қувватли табиий тош материалларининг барқарорлигини ошириш учун янги технологиялар ишлаб чиқилганини эълон қилди. Бу ҳақда Kazinform ҚР Индустрия ва инфратузилмаларни ривожлантириш вазирлигининг Telegram каналига таяниб хабар беради.\nМаълумки, Қозоғистоннинг кўп вилоятларида, айниқса ғарбий вилоятларида, оҳактош ва қобиқли тош каби ғовакли тузилишга эга, паст қувватли табиий материаллар мавжуд. Ғовакли материаллардан фойдаланганда тош намликни ютади ва қишда музлаганида парчалана бошлайди, яъни циклик музлатиш ва эритиш жараёнида тез парчаланади. Бошқача айтганда, бундай материални йўл технологияларида махсус технологияларсиз ишлатиш мумкин эмас. Шу сабабли, йўл мутахассислари материалларни бошқа ҳудудлардан олиб келишга мажбур. Шубҳасиз, бу қурилиш нархини оширади.\nҚозоғистон йўл тадқиқот институти олимлари материалларнинг мустаҳкамлигини оширадиган махсус изоляцион қатламни яратиш йўлини топдилар.\n«Биз кимё олимлари билан биргаликда бундай тадқиқотлар билан шуғулланамиз. Биз бу изоляцион қатламини ясашнинг иккита усулини, яъни иккита компонентни топдик. Ҳар иккала компонент ҳам биринчи лаборатория текширувларида ижобий натижа берди», - деди Телтаев.\nКелгусида ярим саноат шароитида бу усулни ўрганиш бошланади. Йўлнинг экспериментал участкасини қуриш режалаштирилган. Агар янгилик ўзининг самарадорлигини исботласа, ундан фойдаланиш тавсия этилади.\nОлимларнинг фикрича, технология тежамкор ва амалиётда, айниқса, маҳаллий аҳамиятга эга йўлларда кенг қўлланилиши мумкин.\n#Ҳудудларни ривожлантириш #ҚР Индустрия ва инфратузилмаларни ривожлантириш вазирлиги


Главная / Иктисодиёт / Турмуш ташвишлари билан яшаётган одамлар: пахтакорлар билан бир кун\n17.10.2020\tИктисодиёт Comments Off on Турмуш ташвишлари билан яшаётган одамлар: пахтакорлар билан бир кун 15 Показы\nСентябрь, октябрь ойлари Узбекистонда кишлок хужалигидаги асосий экинлардан бири пахта йигиб олинадиган вакт.\nКишлокларда эса даромадли иш топиш осон эмас. Шу сабабли, бу ойларда кишлоклардаги куплаб хотин кизлар ва эркаклар пул ишлаб олиш учун пахта теримида катнашади.\nKun.uz хар йили терим давом этаётган чекка кишлокларга сафар килади. Бу йил хам ижодий жамоамиз уз анъанасига содик колган холда пахта терими давом этаётган туманлардан бирига сафар уюштирди ва теримда катнашаётган юртдошларимиз билан сухбатлашди.\nМанзилимиз Жиззах вилоятининг энг чекка туманларидан бири — Арнасой туманидаги Бустон кишлоги.\nКомила Эгамова анча йиллардан бери пахта даласида. У кунлик топаётган даромади, тикувчилик касби хакида гапириб берди:\n«Асли тикувчиман. Оила аъзоларимга, куни-кушниларга куйлак тикиб бераман. Мавсумда озрок даромадга эга булиш учун пахта теримига чикаман. Топган пулимга сифатли тикув машинасини сотиб олмокчиман. Хозир кунлик даромадим ёмонмас: бир кунда 100 минггача пул ишлаяпман».\nСайёра опа Исломова оиласи билан пахта теримида мехнат килишяпти. Ундан ташкари икки келини хам бор. Сайёра опанинг айтишича, бир кунда 80 кило пахта теради.\n«Катта келиним пахта териб хонадонига чорва олмокчи. Уларга алохида уй олишимиз керак. Хозир икки углим хам бир уйда яшайди», – дейди у.\nСухбатдошимиздан кишлок одамлари пахта теримидан ташкари яна кандай ишлар билан машгул булиши хакида сурадик. Унинг айтишича, арнасойликлар бахорда асосан пахта чопигига чикишади, шунингдек, дехкончилик билан шугулланишади.\nПахтакорлар билан сухбатлашиб булгунимизча кун хам яримлаб колди. Тушлик вакти эълон килингач, кимдир уйида колган ишини битириш, яна кимлардир пахта даласида тамадди килишга йул олди. Биз эса тарозибон Бахтиёр акани сухбатга тортдик:\n«Бир кунда энг яхши теримчилар 150-160 килогача пахта теришяпти. Теримчиларга етарли шароит яратилган. Овкатни ошпазларимиз тайёрлаб беришади. Сувдан хам муаммо йук».\nУзбекистонда 2020 йилдан бошлаб давлат томонидан пахта хомашёси ишлаб чикариш ва сотиш режасини белгилаш бекор килинган. Бу буйича президент Шавкат Мирзиёевнинг карори кабул килинган. Аммо биз борган манзил – Арнасой туманида бу тартибга амал килинмаётган куринади. Буни фермер хужалиги мутасаддиси куйидагича тасдиклади:\n«Бир кунда 12-13 тонна пахта топширяпмиз. Режа буйича 65 тонна пахта топширишимиз керак. Режанинг 37 тоннасини топширдик. «План» бор ва шу буйича ишлаяпмиз».\nИжодий лавхамизни тайёрлаш давомида белгиланган амалиётга республиканинг бошка худудларида канчалик амал килинаётгани билан хам кизикдик. Олган жавобларимиз эса бошка купгина туманларда хам биз курган холат давом этаётганини исботлаб турибди.\nТушлик. Пахта теримидаги энг ёкимли жараёнлардан бири. Чунки бу вактда пахтакорлар енгил тин олиб, мирикиб сухбатлашиб олишнинг айни вактидир. Теримчиларнинг айтишича, даладаги учокда купчилик учун килинган овкат жуда мазали булади. Теримчиларга овкат тайёрлаётган Аширгул опа билан гаплашганимизда, 100 кишидан ортик теримчилар овкатига 2,5 литр ёг, 2,5 кг гушт ва бошка масалликлар солинганлигини, теримчилар хам килинаётган овкатлар мазали эканини таъкидлашди.\nТеримчилар билан тушлик килгач, яна сухбатларимизни давом эттирдик. Гулноза опа турмушга чикканига 20 йил булган булса, шунча вактдан бери пахта даласида. Гулноза опа теримчиларга яратиб берилаётган шароитлар, кишлок одамларининг яшаш тарзидан коникишини билдирди. Лекин бир муаммо кийнаётганини хам кушиб куйди:\n«Илгарилари газ, электр токида узилишлар буларди. Хозир вазият анча яхшиланган. Аммо пахта мавсуми бошлангандан бери газ баллонлари етказиб берилишида узилишлар буляпти».\nБиз ушбу сухбатдошимиздан пандемия сабабли туйлар кискартирилаётгани ва буни одамлар кандай кабул килаётгани, хозир кишлокларда туйлар кандай утаётгани хакида сурадик.\nГулноза опага кура, туйлар кискартирилгани ахоли учун кулайлик яратди. «Факат чакирилганлар туйга келади, колганлар гина килмайди», – дейди у.\nПахта даласида 65 ва 60 ёшли теримчилар хам бор. Сохиба хола ва Эшмирза ака 40 йилдан ортик вакт мобайнида ахил, тотув яшаб келишмокда. Эшмирза аканинг айтишича, улар пул топиш учун пахта теришмаяпти. Бирон юмуш билан банд булиб, вакт утказиш учун пахта даласида эканликларини таъкидлашди. Сохиба хола шу ёшда хам кунига 80 килодан пахта теряпти. Эшмирза ака эса аёлига ёрдам беряпти.\n«Пахта даласига даромадга эга булиш учун чикканимиз йук. Кексайган вактимизда бирон юмуш билан машгул булиш учун пахта теряпмиз. Кунига биргалашиб 80 кило теряпмиз. Фарзандларимиз каршилик билдиришди бу ишимизга. Лекин барибир иш килиб юрган одамга бир жойда утириш кийин. Пахта терсак, кон юришади, янаям бакувват буламиз», – дейди Сохиба хола.\nСоат миллари 18:00 га якинлашар экан, кишлок теримчилари терган пахталарини елкасига ортиб, яна тарози бошига чика бошлайди. Тушдан кейинги терилган пахта хам яна тарозидан утади. Тарозибондан уз килограммини эшитган теримчи учун бир кунлик топган пулини хисоблаб олиш кийинмас. Хаммаси оддий: теримчи аёл 100 кило пахта терди. У билан 95 кило пахта учун 1200 сумдан хисоб-китоб килинади. Чунки 5 кило пахта хосилига кушилиб кетган барг, чанок ва бошка кушимчалар учун кайтариб колинади. Демак, бир кунда 95 кило пахта терган теримчи 114 минг сум билан уйга кайтади. Пахтакорнинг бир куни шу тарзда якунланади.\nКун охирида илгор теримчиларга, шунингдек, куп фарзандли, энг ёш ва кекса теримчиларга пул мукофотларини топширдик.\nБиз эса арнасойлик теримчилар мисолида Узбекистоннинг бошка худудларида хам пахта тераётган ватандошларга хорманг, деймиз. Мехнатингиз барокатли булсин.\nИлёс Сафаров, Мухаббат Маъмирова – Kun.u\nПред. Киргизистон президенти истеъфога чикди\nСледующая Душанбега Хиндистондан таникли шифокорлар 29 октябрдан келишади


БЕШ ТАШАББУС - БЕШ ИМКОНИЯТ\nЖараён 18.06.2019 468\nЁшлик ғанимат давр, уни беҳуда ишларга сарфламаслик керак. Айнан шу фурсатда олинган билимни бежиз тошга ўйилган нақшга менгзашмайди. Тинимсиз ўқиб-ўрганиш эса келгусида албатта ўз самарасини беради. Бу борада давлат раҳбари илгари сурган беш муҳим ташаббуснинг ўрни катта. У айниқса, ўсиб келаётган ёш авлодни баркамол этиб тарбиялашга қаратилгани билан ғоят аҳамиятли. Шу мақсадда эса ёшларни маданият, санъат, спорт, китобга ошно тутиш, замонавий ахборот технологиялари билан тиллаша олишига имконият яратиш бўйича аниқ чора-тадбирлар белгилангани дастуриламал бўлмоқда.\nШаҳрисабз туманидаги 30-мактабда бўлиб ўтган амалий семинар ҳам шу мавзуга бағишланди. Тадбирда тумандаги барча умумий ўрта таълим мактаблари директорлари ва уларнинг маънавий-маърифий ишлар бўйича ўринбосарлари иштирок этди.\nСеминарда Президент ташаббусидан келиб чиқиб, ўқувчиларни дарсдан ташқари машғулотларга фаол қизиқтириш, бунинг учун кенг шароит яратиш масаласи муҳокама этилди. Мактабларда ташкил этилган "Соғломлаштириш марказлари"даги тўгараклар ишини ана шу асосларда йўлга қўйиш услублари амалий тарзда кўрсатиб берилди.\n- Маълумки, ўқувчилар аллақачон ёзги таътилга чиққан, аммо бу улар мактабдан, таълим жараёнидан буткул узилиб қолиши керак дегани эмас, - дейди Шаҳрисабз тумани халқ таълими бўлими мудири Шуҳрат Рўзиев. - Бўш вақти бўлган ёшларнинг турли кўнгилочар тадбирлар ва мусобақаларда иштирок этиши чорасини кўраяпмиз. Бунинг учун мактаблар кутубхоналари, компьютер ўқув хоналари, спорт ва фаоллар зали доимо очиқ.\nШунингдек, амалий семинарда ўқувчиларнинг мустақиллик йиллари қурилган маҳобатли бино ва иншоотлар, шунингдек, тарихий қадамжолар, бетакрор табиат гўшалари, маданият масканларига саёҳатларини уюштириш, музей ва театрларда дам олдириш ижобий аҳамиятга эга бўлиши тушунтирилди. Бу тадбирларни "Юртим тарихини ўрганаман" шиори остида ўтказиш мақсад қилинган.\nҚайд этилишича, Шаҳрисабз туман халқ таълими бўлими тизимида бугунги кунда жами 85 та умумий ўрта таълим мактаби мавжуд бўлиб, уларда қарийб 35 минг нафар ўқувчи таҳсил олиб келмоқда. Барча таълим муассасаларида ўқувчиларни турли тўгаракларга қамраб олиш бўйича ишлар олиб борилмоқда.\nМаълумотларга кўра, ҳозирга қадар мактабларда фаолият кўрсатаётган маданият ва санъат тўгарагига 2006 нафар, рассомчилик тўгарагига 832 нафар, адабиёт тўгарагига 1874 нафар, спорт тўгарагига 5701 нафар, ахборот технологиялари тўгарагига 2347 нафар, китобхонлик тўгарагига 1549 нафар, зардўзлик, тикувчилик тўгарагига 623 нафар ўқувчи жалб қилинган.


Фуқароларни 298 000 долларга алдаб кетган шахс ушланди - ИИВ\n14:33 / 04.05.2019\n2019 йил 2 май куни Ўзбекистон Республикаси ИИВ ҳузуридаги Тергов департаментидан ҳужжатлар тўплами тушган, деб хабар бермоқда Ўзбекистон Республикаси ИИВ Жамоатчилик ва ОАВ билан алоқалар бошқармаси.\nУларга кўра, 2018 йил март ойида Самарқанд дарвоза тор кўчасида яшовчи Х.У. уйида танишлари - Тошкент вилоятида яшовчи З.А., И.А. ва Тошкент шаҳрида яшовчи Х.А.га ўзини Сергели туманида жойлашган, катта миқдорда пул айланмаси бўлган корхонанинг раҳбари эканлигини айтиб, агарда улар ҳам фойда олишни хоҳласа 100 минг АҚШ долларидан ҳисса қўшишса, таъсисчи қилиб расмийлаштиришини ва ҳар ойда 20 000 АҚШ доллари миқдорида фойда олишларини айтган.\nСўнг 2018 йилнинг март-апрель ойларида Х.У. икки нафар танишидан 100 мингдан, яна биридан 98 минг, умумий 298 минг АҚШ доллари миқдоридаги пулни алдов йўли билан олиб, ўзининг эҳтиёжлари йўлида ишлатиб юборган.\nҲолат юзасидан жиноят иши қўзғатилиб, Х.У. қўлга олинган.\n09:04 / 18.02.2020\nАндижонда фуқарога 72 млн сўм моддий зарар етказган шахсга жиноят иши қўзғатилди


Тошкентда ўқ овози: ЙПХ ходими автомобилни тўхтатиш учун унга ўқ узди - - - www.Voydoda.com - Развлекательный портал -\nQanday brauzerdan foydalanasiz?\nГлавная » 2017 » Сентябрь » 5\nТошкентда ўқ овози: ЙПХ ходими автомобилни тўхтатиш учун унга ўқ узди\n05 Сен 2017(22:25)\nБугун, 5 сентябрь куни Тошкент шаҳрида Йўл патрул хизмати ходими иштирокида қуролли тўйнашув юз берди. Бу ҳақда шу тўқнашувда бевосита иштирок этган гувоҳлардан бири “Qalampir.uz” сайти таҳририятига хабар берди.\n“Бугун соат 17:30 атрофида ишдан эртароқ чиқиб, шахсий автомобилимда Ҳамид Олимжон метроси жойлашган ҳудуддан ҳаракатланиб кетаётган эдим. Шу вақтда ЙПХ ходимларидан бири автомобилимни тўхтатишимга ишора қилди. Ҳужжатларимни кўриб, ҳаммаси жойидалигига ишонч ҳосил қилгач, кетишимга рухсат берди. Шу вақт бошқа ЙПХ ходими автомобилимга ўтириб, олдинда кетаётган оқ рангдаги Spark автомобилининг ортидан қувишимни буюрди. Мен унинг айтганини қилиб автомобилнинг ортидан қувдим”.\nГувоҳнинг маълум қилишича, ЙПХ ходими топшириғи билан қувилган оқ рангдаги Spark автомобили ўғирланган бўлган. Ҳамид Олимжон метроси бекати атрофида автомобиль қувиб етилган. Воқеа жойига зудлик билан бошқа патрул автомобиллари ҳам етиб келган.\n“Spark автомобилида 4-5 та эркак бор эди. Ички ишлар органлари ходимлари ҳайдовчига тўппончани ўқталишди. Автомобилдан тушиши кераклигини айтиб, уни огоҳлантиришди. Лекин автомобилни олиб қочган эркак ички ишлар органи ходимининг гапларига ва тўппончасига парво қилмай, бир икки қалтис манёврлар қилиб, автомилни яна олиб қочди”.\nЎғирлангани иддао қилинаётган автомобиль тахминларга кўра, “Паркент” бозори томонига қараб ҳаракатланган. Ички ишлар органлари ходимлари эса автомобиль ортидан бир неча бор ўқ узишган. Бунинг натижасида Мустақиллик шоҳ кўчасида катта тирбандлик юзага келган. Бизга хабар етказган гувоҳнинг маълум қилишича, бир неча автомобиллар жабрланган, бир неча киши жароҳатланган. Жароҳатланганлар орасида ЙПХ ходими ва ўғирланган Spark автомобилини қувишда ёрдамлашган йигит ҳам бор.\nМазкур воқеа юзасидан Тошкент шаҳар Ички ишлар бош бошқармасига мурожаат қилдик. Бўлиб ўтган ҳолатдан Ички ишлар бош бошқармаси маъмурияти хабардор эканини маълум қилиб, бироздан сўнг расмий баёнот берилиши айтилди.\nТеги: Тошкентда ўқ овози: ЙПХ ходими авто\nJamshid Abduazimov - Kerak Ema...\nNilufar Usmonova - Dema-Dema (...\nPitbull & Ty Dolla Sign - Bett...\nBianca Linta - Love Connection...\nOtabek Mutalxo'jayev va Sh...\nСегодня у нас были: Admin, Nodirbek, Patrioteea


Овсинлар ҳақида. Аҳил бўлиш сирлари - Ayol.uz\n1. Овсин – опа ёки сингил эмас! Билиб қўйган яхши: овсин — қариндош. У опа ёки сингил эмас! Табиийки, душман, деб ҳам бўлмайди. Шу боис унга ёвқараш ҳам, ўта яқинлашиб кетиш ҳам нотўғри. Овсин дугона бўлолмаслиги мумкин, бироқ қийин вазиятларда ёнингизда туриб беради. Ўзингиз ҳам биласизки, кичкинангиз дунёга келганида каттангизга қараб турган, эрингизнинг иссиқ-совуғидан хабар олган, туғруқхонадан чиқадиган кунингиз югуриб-елиб кутиб олган овсинингиздир.\n2. Сирингизни бой берманг Тилга эҳтиёт бўлиш керак. Овсинингиз сизга кўнглини очиб, дардини айтса, ҳамдард бўлинг, аммо эвазига сиз ҳам дардингизни дастурхон қилманг. Негаки, у ўзининг айтганларини батамом унутиб, фақат сизнинг айтганларингизни ёдда сақлаб қолиши ва бир куни уни сизга қарши қурол сифатида қўллаши ҳам мумкин.\n3. Ўчакишиб нима ҳам топардингиз? Баъзи овсинлар очиқ-ошкор рақобат қилишмаса-да, зимдан бир-бирларига қарши бўлишади. Овсиннинг қозонига билдирмай туз солиб қўйиш, дорга ёйиб қўйган кирларига қўл артиб кетиш каби “ҳазил”лар шулар жумласидандир. Сиз эса бундай пасткашликка асло қўл урманг. Сабр қилинг ёки тактикани ўзгартиринг, яъни овсинингизни тарбиялашнинг бошқа ўзига хос йўлини ўйлаб топинг. Токи, у кутилмаган яхши муносабатдан довдираб, қилаётган ишларидан уялиб қолсин.\n4. Жанжалга болалар сабабчи бўлмасин Шундай қилингки, болалар ўзаро низони сизнинг аралашувингизсиз ҳал қилишга ўрганишсин. Улар кунда уришса, сиз ҳам кунда орага тушиб, асабингизни бузавермайсиз-ку, ахир?!\n6. Ғийбатга не ҳожат? Тил — суяксиз. Бировнинг камчилигини муҳокама қилатуриб, ортиқча гапириб юбориш эҳтимоли катта. Бундай ҳолатда ютқазган сиз бўлишингиз мумкин. Тасаввур қилинг, овсинингизга қайнсинглингизнинг эри ўтли-шудли эмаслигини шунчаки гап орасида қистириб ўтдингиз. Орадан уч кун ўтмай, қайнсинглингиз: «Нега эримни ёмонладинг?», деб бошингизга келиши ҳеч гап эмас.\n7. Ҳар кимнинг ўз дахлсиз ҳудуди бор Сарҳадларингизни яхшилаб қўриқлаган ҳолда овсинингизнинг ҳудудига ҳам дахл қилманг. Масалан, бир ҳовлида турадиган овсинларнинг алоҳида-алоҳида супургисию чанг артадиган латтаси бўлгани маъқул. Маиший техника ҳам битта қўлни яхши кўради. Кир ювиш машинаси, газ плитаси ёки микротўлқинли печ умумий бўлиши мумкин, аммо, чангюткич, фен, дазмол ва телевизор ҳар кимнинг ўзиники бўлиши мақсадга мувофиқ. Овсинингизнинг рўзғори бўлак бўлса, сиздан узоқда яшаса, уйига борадиган бўлсангиз, меҳмонлигингизни унутманг. Унинг жавонлари, ошхонаси ёки музлаткичига зинҳор бурун суқманг.\n8. Қайноға — оға эмас! Айрим келинлар қайниси ёки қайноғаси билан ҳаддан ортиқ яқин бўлгани, яъни уларни акаси ё укасидек кўргани хотинларига ёқмайди. Чунки ҳар бир аёл эрининг ҳаётида муҳим ўрин тутадиган шахс бўлишни истайди. Турмуш ўртоғига яқин бўлган ҳар бир аёлни душмандек қабул қилади. Бу табиий ҳол. Тасаввур қилинг, сиз эрингизнинг айни дамда қаердалигини билмайсиз, овсинингиз эса билади. Сизга оғир ботадими? Демак, пичоқни ўзингга ур, оғримаса бировга, деганларидек, қайнингиз ё қайноғангиз ҳақида овсинингиздан ортиқроқ бирор маълумот билсангиз, ичингизда сақланг. Унутманг, унинг хотини бор, сиз эса шунчаки қариндошсиз. Танганинг бошқа томони ҳам бор. Агар қайнингиз ёки қайноғангиз билан муносабатингиз ёмон бўлса, овсинингиз орқали уни яхшилашга ҳаракат қилинг. От қаёққа йўрғаласа, арава ҳам шу томон йўл олади.\n10. Нима эксанг, шуни ўрасан! Овсинингиз сизга қандай муносабатда бўлишини истасангиз, аввало, ўзингиз ҳам унга нисбатан шундай бўлинг. Овсинлар муносабатини ойнадаги аксга менгзаш мумкин. Зеро, нимаики қилсангиз, ўзингизга қайтади. Борди-ю, яхшиликларингиз ўрнига ёмонлик қайтаётгандек туюлса, овсинингизнинг яхши томонларини, сизга қилган ёрдамларини эсланг. Агар овсинингиз чиндан ҳам яхшиликни билмайдиган нонкўр бўлса, кунда жиқиллашавермай, қайнота-қайнонангиз, эрингиз, умуман уйнинг катталари билан маслаҳатлашиб, сизларни бир-бирингиздан узоқроқ тутишларини сўранг (масалан, бирингизни алоҳида уйга чиқариб юборишларини). Кунда жанжалларингиздан безор бўлган катталарнинг ўзи ҳам шундай қарорга келишлари мумкин. Унутманг, энг яхши овсин – олисдаги овсин. Аммо бўлак чиқиб кетаман, деб атайдан овсинингиз билан уришаверманг. Ўзингизнинг асабларингиз тамом бўлади, эрингиз уйдан безади, болаларингиз жонсарак бўлиб қолади...


29.04.2018 13:22 0 1500\nАҚШ президенти Доналд Трамп Япония бош вазири Синдзо Абэ ва Жанубий Корея президенти Мун Чжэ Ин билан бўлиб ўтган суҳбат чоғида ўзининг Шимолий Корея лидери Ким Чен Ин билан бўлажак учрашуви ҳақида суҳбатлшди. Бу ҳақда «Segodnya.ua» сайти хабар бермоқда.\nАҚШ раҳбари ўзининг «Тwitter»даги саҳифасида суҳбатнинг мавзуси яқин кунларда бўлиши кутилаётган саммитнинг жойи ва вақти ҳақида бўлган.\n«Ҳозиргина Жанубий Корея президенти Мун Чжэ Ин билан гаплашдим. Ҳаммаси яхши кетмоқда. Шимолий Корея билан ўтадиган саммит куни аниқланмоқда. Шунингдек, Япония бош вазири Синдзо Абе билан ҳам суҳбатлашдим, уни бўлажак учрашув ҳақида бохабар қилдим», дея ёзади Трамп.\nЭслатиб ўтамиз, Шимолий Корея шу йилнинг 21 апрелидан бошлаб ўзининг ядро синовларини тўхтатганини ва ядровий полигонининг фаолиятини тугатганини маълум қилган эди. Шунингдек, 27-апрел куни икки Корея раҳбарлари ўртасида ҳам тарихий учрашув бўлганлиги ҳақида сайтимизда хабар берган эдик. Галдаги учрашув май ойининг охири, ёки июнь ойи бошларида АҚШ президенти Доналд Трамп ҳамда КХДР лидери Ким Чен Ин ўртасида бўлиб ўтиши кутилмоқда.\nАгарда, Шимолий Корея ўзининг ядровий дастуридан бутунлай воз кечса, бу Доналд Трамп маъмуриятининг катта ютуғи бўлиши мумкин. Чунки ҳали бирорта АҚШ президенти Шимолий Корея муаммосини ҳал қилишга бу қадар яқин келмаган.\n#Франция - 228


09:40 / 26.03.2017\nБелоруссиянинг футбол бўйича миллий терма жамоаси дарвозабони Андрей Горбунов ЖЧ-2018 саралаш ўйинлари доирасида ажойиб тарзда гол ўтказиб юборди. Швеция билан ўйинда жарима майдони чизиғидан тепилган тўп унинг оёқлари орасидан ўтиб дарвоза тўридан жой олди.\nШвециялик ярим ҳимоячи Эмиль Форсберг учрашувнинг 49-дақиқасида жарима чизиғидан кучли зарба берди. Белоруссия дарвозабони тўпни ушлашда хатоликка йўл қўйди ва оқибатда тўпни оёқлари орасидан ўтказиб юборди.\nИкки жамоа ўртасидаги ўйин 0:4 ҳисобида Швеция фойдасига ҳал бўлди.\nШвеция ЖЧ-2018 Белоруссия


«Шу халқ учун ойлик олиб юрибсизлар» – Шавкат Мирзиёев Андижонда йиғилиш ўтказмоқда\n«Шу халқ учун ойлик олиб юрибсизлар»...\n22.05.2020 13:25 0 3067\nЎзбекистон Республикаси президенти Шавкат Мирзиёев Андижон вилояти ва туманлари ҳокимлари, иқтисодиёт тармоқлари раҳбарлари иштирокида йиғилиш ўтказмоқда. Бу ҳақда президент матбуот хизмати хабар берди.\n– Статистлар берган рақамлар билан шу пайтгача тўғри йўналиш қилиб бўлмади, халқимиз манфаат кўрмади. Таклифлар туманлардан, одамларнинг ўзидан чиқиши керак. Вазирлар, раҳбарлар кабинетда эмас, ҳудудларда, узоқ қишлоқларда ишлаши зарур. Шундай оғир шароитда фидойи бўлмаган раҳбар – хиёнатчи. Шу халқ учун ойлик олиб юрибсизлар. Давлат идораси вакили халққа қанча яқин бўлса, жойларда шунча натижа бўлади, адолат мезони таъминланади, – дея таъкидлади Президент.\nАндижон Президент раҳбарлар\nХориж Кеча, 10:36


24 октябрь – Ўзбекистон Республикаси Президенти сайлови куни тобора яқинлашгани сайин халқимизнинг бу жараёнга қизиқиши ошмоқда. Ўзбекистон Экологик партиясидан кўрсатилган номзод Нарзулло Обломуродов билан бўлиб ўтаётган учрашувларга сайловчиларнинг қизиқиши юқори экани ва аҳоли кенг қатлами учрашувларда фаол иштирок этаётгани ҳам шундан далолат беради.\nТабиатни аслича, атроф муҳитни борича, тоза сақлаш бугун пайдо бўлган муаммо эмас. Шу билан бирга, ушбу масалаларни фақатгина бир ҳудуд ёки минтақага тегишли деб ҳам бўлмайди. Улар барчанинг, бутун башариятнинг муаммосига айланиб улгурган. Бинобарин, табиатни қанчалик асраб-авайласак, келиб чиқиши мумкин бўлган экологик муаммоларнинг олдини эртароқ олсак, келажакда табиат ва атроф муҳит билан боғлиқ бажарадиган вазифаларимиз шунчалик осон бўлади.\nЎзбекистон Экологик партиясидан Ўзбекистон Президентлигига номзод сифатида кўрсатилган Нарзулло Обломуродовнинг сайловолди дастурида айнан ана шундай долзарб муаммоларга ечим топишга қаратилган йўналишлар белгилаб қўйилган.\nШунинг учун ҳам Самарқанддаги учрашувда ўз сайловолди дастури билан чиқиш қилган Ўзбекистон Президентлигига номзод Н.Обломуродовнинг сайловчилар билан учрашуви савол-жавобларга бой, кўтаринки руҳда ўтди. Чунки дастурда кўрсатилган долзарб экологик муаммолар ва бу борада таклиф этилаётган ечимлар ҳеч бир фуқарони бефарқ қолдирмайди.\n– «Биз келажак учун жавобгармиз», деган ҳаётбахш ғоя Ўзбекистон Экологик партияси мафкурасининг асосий йўналиши саналади, – деди Н.Обломуродов. – Бу ғояни амалга оширишда, қолаверса, изчил экологик сиёсатни олиб бориш ва сиёсий ташаббусларни татбиқ этишда, иқтисодиёт, ижтимоий соҳа, атроф муҳит ва фуқаролар соғлиғини сақлаш, экологик муаммоларни ҳал этишда, тизимли ўзгаришларга йўналтирилган амалий чораларни кўришда партиянинг президентлик сайловида иштирок этиши ниҳоятда муҳим воқеа ҳисобланади.\nНомзоднинг таъкидлашича, экологик муаммоларни ҳал қилиш бир кишининг ёки ҳукуматнинг қўлидан келмайди, бунинг учун халқимизнинг қарашлари ҳам ўзгариши керак.\n«Атмосферага чиқаётган заҳарли моддаларнинг олдини олиш учун кундалик ҳаётимизда табиатга бўлган муносабатимизни ўзгартиришимиз керак, – дейди Н. Обломуродов. – Энг катта хатоимиз доим кимдир қилиб бериши керак, деб яшашимизда. Аслида, ўзимиз ҳаракат қилишимиз кераклигини англамаймиз. Айнан шунинг учун биз экология, аҳоли саломатлиги йўлида одамларнинг фикрини ўзгартиришга ҳаракат қиляпмиз».\nТабиийки, Экопартиядан сайланган президент фақатгина экологик муаммолар билан шуғулланмайди, бошқа муҳим масалалар ҳам бор албатта. Нарзулло Обломуродов электрон ҳукумат ва давлат хизматлари борасидаги дастурий йўналишларга ҳам тўхталиб ўтди.\n«Аҳолига қулайлик яратиш мақсадида электрон ҳукумат тизими янада кенг жорий этилади. Давлат хизматларини кўрсатиш самарадорлиги оширилади. Бу ишлар пандемия даврида пайдо бўлган узун навбатларнинг олдини олади», – деди Президентликка номзод.\nУчрашувда иштирок этган сайловчилар қатор масалалар юзасидан ўз таклифларини билдирдилар.\nЖумладан, Самарқанд иқтисодиёт ва сервис институти талабаси, қорақалпоғистонлик У.Хўжааҳмедов йўрға тувалоқни кўпайтириш, пастдарғомлик сайловчи Б.Нурмуҳаммедов таълим муассасаларида экология фанини узлуксиз ўқитиш таклифини билдиришди.\nКаттақўрғон туманидаги 3-мактабгача таълим ташкилоти директори Латофат Қодирова эса боғчалар ҳовлиларида экологик боғлар ташкил этиш бўйича ўз фикрларини айтиб утди.\n– Барча шаҳар ва қишлоқларимиздаги мактабгача таълим ташкилотлари ҳовлисида, албатта, очиқ ёки кўкаламзорлаштирилган, гул ва дарахтлар экилган майдонлар бор. Ана шу жойларга «экологик боғ», деб ном бериб, уларни ўсимлик дунёси билан бойитсак, бу ҳам болаларимизни ёшлигидан табиатни, атроф муҳитни асраб-авайлашга даъват этишга яхши туртки бўлади, – деди Латофат Қодирова.\nУчрашув иштирокчилари ўз фуқаролик ҳуқуқларидан тўлиқ фойдаланиб сайловларда фаол иштирок этишларини таъкидлаб ўтишди.\n🕔14:07, 30.09.2021 ✔85\n✔ 85 🕔 14:07, 30.09.2021


ЎзА - Андижонлик Хуршида Тиллаева кимни алдамоқда?..\n29.05.2019 20:49:28 Чоп этиш версияси\nАндижонлик Хуршида Тиллаева кимни алдамоқда?..\n28 май ижтимоий тармоқларда «Ўзбекистон 24» телеканали орқали Ўзбекистон Президенти Шавкат Мирзиёевнинг Андижонга ташрифи чоғида Андижон шаҳар “Мустақиллик” маҳалласи, Пушкин кўчаси, 49-умумий ҳовлида яшаган, 1984 йилда туғилган Хуршида Тиллаевага янги уй берилгани ва бунинг учун миннатдорчилик билдириб интервью берганидан сўнг уйдан чиқариб юборилгани кўрсатилган.\nМазкур ахборот қанчалик тўғри ёки нортўғри эканига ойдинлик киритиш мақсадида мухбиримиз суриштирув ўтказди.\nХуршида Тиллаева 2010 йилда Жалақудуқ туманида яшовчи Акмалжон Бегалиевга турмушга чиққан, икки нафар фарзандли бўлган. 2017 йилда турмушдан ажраб, онасининг уйига, юқорида қайд этилган манзилга қайтиб келган. Бу уйда у икки фарзанди билан онаси, турмушдан ажраган синглиси ва ногирон укаси билан бирга яшаб келган.\nАниқланишича, Президент ташрифи давомида Хўжаобод туманидаги “Хидирша” массивида барпо этилган “Мустақилликнинг 27 йиллиги” маҳалласидаги 263-сонли янги коттеж уй унинг онаси, синглиси ва ногирон укасига берилган. Шунингдек, ана шу массивдаги янги уйлардан бири, яъни 178 коттеж уй Андижон шаҳри, “Мустақиллик” маҳалласи, Юксалиш кўчасидаги 22-умумий ҳовлида яшаган опаси Мохисора Тиллаевага ҳам берилган.\nХуршида Тиллаева Давлат раҳбари ташрифи пайтида ва телевидениега интервью берган пайтда онасига берилган уйда бўлган. Аслида ушбу оиланинг оғир шароитда яшаётгани, Хуршиданинг 2 нафар вояга етмаган фарзанди борлиги, онасининг хонадонида унга яшаш учун шароит етмаслиги эътиборга олиниб, уни шахсий уй-жой билан таъминлаш мақсадида у 2018 йил сентябрь ойидан буён тикувчи бўлиб ишлаётган “Мустақиллик тикувчилик мажмуаси” масъулияти чекланган жамияти томонидан ҳомийлик тарзида “Хидирша” массивида 2019 йилнинг август ойида қуриб битказилиши режалаштирилган кўп қаватли уйларнинг 2 хонали хонадонини олиши учун бошланғич бадали сифатида 12.000.000 (ўн икки миллион) сўм ўтказиб берилган.\nХуршида Тиллаева буни билган ҳолда ўзи учун ҳам коттеж уй олиш мақсадида “Мени уйдан чиқариб юборишди” деган мазмунда “Озодлик” радиоси орқали видеомурожаат қилган.\nШу ўринда таъкидлаш жоизки, Андижон вилоятида 54 минг нафардан зиёд ногирон истиқомат қилади. Вилоят ҳокимлиги томонидан уй-жой билан таъминланиши зарур бўлган ногирони бор оилалар рўйхати шакллантирилган. Бугунги кунда биринчи навбатда уй-жой билан таъминланиши зарур 981 та оила мавжуд.\nВилоятда имкониятдан келиб чиқиб, энг оғир шароитда яшаётган ногирони бор оилаларни уй-жой билан таъминлашга ҳаракат қилинмоқда. Ўтган йили 459 та, жорий йилнинг ўтган даврида 59 та ана шундай оилалар уй-жой билан таъминланди. Имконияти чекланган инсонларнинг барчасини бирданига уй билан таъминлаш мантиққа тўғри келадиган иш эмас-ку!?\nҲозирда онаси билан яшаётган Хуршида Тиллаевага август ойида кўп қаватли уйларнинг икки хонали квартираси топширилади. Ахир Президентимиз топшириғи, вилоят ҳокимининг саъйи ҳаракати билан унга кўп қаватли уйлардан янги уй олиши учун хомийлик тарзида пул ўтказиб берилди.\nИнсоф билан айтганда у янги уй олади. Аввал яшаган тор, ҳаво етишмайдиган, турли хидлар анқиб турадиган умумий ҳовлидан юз чандон яхши.\nХуршида Тиллаева коттеж уйга эга бўлиш мақсадида хорижий нашрлар учун видеомурожаат тайёрлаганини тан олди ва ҳали ҳам коттежли бўлишдан умид узмаётганини маълум қилмоқда. У ҳозирда фарзандлари билан онаси Халимахон Тиллаевага берилган уйда яшамоқда.\nВазиятдан келиб чиқиб айтиш жоизки, Хуршида Тиллаеванинг муқаддас Моҳи Рамазон кунларида “Уйдан чиқариб юборишди” деган иддолари у қадар ҳақиқатга мос эмас. Унинг бундай хатти-ҳаракати адолатданмикан!? Бу албатта, унинг виждонига ҳавола. Ким кимни алдаётгани эса кунлар ўтиб юзага чиқади.


Райҳон: Шаҳзода мени концертига таклиф қилмади » Ўзбекистон янгиликлари – Zamin.uz\n08-05-2015 | 12:10\nZAMIN.UZ / Маданият / 08 Май 2015 года3 232\nТуркияда концерт беришга тайёргарлик кўраётган хонанда Райҳон 1−7 май кунлари «Истиқлол» санъат саройида концерт бераган Шаҳзодадан ранжиган кўринади. Бу ҳақда «7х7» газетаси'га асосланиб «Daryo.uz» хабар бермоқда.«Бир пайтлар содиқ дугонангиз бўлган Шаҳзоданинг концерт дастурига борасизми?» деган саволга Райҳон «Мени таклиф қилмади» деб жавоб берди.Шунингдек, хонанда Туркияда концертдаги ҳамроҳи Жаҳонгир Отажоновнинг ижоди ҳақида нималарни билишини айтди:«Афсуски, унинг ижоди ҳақида етарлича билмайман. Унинг жонли ижрода қойилмақом куйлашини биламан. Халққа саҳнадаги жўшқинлиги, ғайрати жуда ёқишини ҳам эшитгандим. Бироқ унинг ижодига мухлис эмасман».\nЎқишни тавсия қиламиз Хонанда Шаҳзода ва DJ Piligrim Нью-Йоркда концерт беради


Украина Президенти маҳкум Юлия Тимошенконинг хорижда даволаниши учун рухсат беришга рози бўлди | Xushnudbek.uz\n18.10.2013\tin Бошқа, Хориж Фикр билдиринг\nУкраина Президенти Виктор Янукович собиқ Бош вазир, ҳозирда озодликдан маҳрум қилиш жазосини ўтаётган маҳкум Юлия Тимошенконинг хорижда даволаниши учун рухсат беришни ваъда қилди. Бу ҳақида, Газета.ру хабар бермоқда.\nУкраина Президентининг таъкидлашича, Юлия Тимошенконинг хорижда даволаниши учун рухсат беришга тайёр. Фақат бунинг учун энг аввало Юқори Рада (Украина Парламенти, – Xushnudbek.uz изоҳи) ушбу ҳолатни тартибга солувчи қонун лойиҳасини тайёрлаши ва қабул қилиши керак.\n“Ҳозирда парламентда махсус қонун лойиҳасини тайёрламоқда. Чунки бугунги кунда Украинада Юлия Тимошенкони хорижга чиқиб даволаниши учун рухсат берувчи қонун йўқ (бу эрда фақат Тимошенко эмас, барча маҳкумлар назарда тутилмоқда, – Xushnudbek.uz изоҳи). Парламент ушбу масалага ойдинлик киритувчи қонунни қабул қилиб, столим устига қўйиши билан, имзолашга тайёрман”, – деди Виктор Янукович журналистлар билан суҳбатда.\n“Кейинчалик мазкур масала қандай механизмда тартибга солинади дейсизми? Катта эҳтимол билан, хорижга чиқиш, у ерда даволаниш ва маҳкумни чет элда сақлаш ҳақида тегишли қарорни суд ҳал қилади”, – дея қўшимча қилди Украина Президенти.\nТаъкидлаш жоизки, Тимошенконинг сиёсий хайрихоҳлари собиқ Бош вазирнинг хорижда соғлигини тиклаши учун ҳеч қандай қўшимча қонун шарт эмаслигини таъкидлашмоқда. Юлия Тимошенконинг турмуш ўртоғи Александр Тимошенко тезроқ бу машмашалар ва қоғозбозликлар тугашига, шунингдек, тезроқ рафиқасини озод қилинишига умид қилаётганини таъкидлаб ўтган.\nЭслатиб ўтаман, Юлия Тимошенко 2011 йил 11 октябрдаги суд ҳукмига биноан 7 йилга озодликдан маҳрум қилинган эди. Ўша йилнинг 30 декабридан бошлаб, Харьков шаҳридаги аёллар колониясида жазони ўтамоқда.\nҚонун Украина хориж\t2013-10-18


Қирғизистондаги можаро ўта хавфли нуқтага етди – Россия разведка хизмати раҳбари - 08.08.2019, Sputnik Ўзбекистон\nРоссия ҳукумати томонларни вазминликка чақирмоқда – Россия ташқи разведка хизмати раҳбари. 08.08.2019, Sputnik Ўзбекистон\n18:01 08.08.2019 (янгиланди: 20:53 08.08.2019)\nТОШКЕНТ, 8 авг – Sputnik. Россия ташқи разведка хизмати директори Сергей Нарышкин Қирғизистондаги можаро юзасидан изоҳ берди.\nУнга кўра, собиқ президент лавозимидан кетиши билан келишмовчилик бошланди.\n“Алмазбек Атамбаев ва амалдаги ҳукумат ўртасида можаро, собиқ президент ўз ваколатларини топшириши билан, биринчи ойларнинг ўзида келишмовчилик бошланди. Афсуски, шу кунларда можаро жуда хавфли нуқтага етди”, - деди Нарышкин.\nРазведка хизмати раҳбари сўзларига кўра, Россия ҳукумати томонларни вазминликка чақиради.\n“Бизни албатта қардош бўлган халқ, мамлакатнинг тақдири ташвишга солмоқда. Россия ҳукумати вакиллари томонларни вазминликка чақиради”, - деди Россия ташқи разведка хизмати раҳбари.\nЭслатиб ўтамиз, 7 август куни Қирғизистон махсус кучишлатар бўлинма ҳарбийлари собиқ президент Алмазбек Атамбаевнинг Қўй-Тош қишлоғида жойлашган қароргоҳига бостириб кирди. Ҳарбийлар собиқ президентни қўлга олиш бўйича махсус амалиёт ўтказишди.\nСўнгги маълумотларга кўра, тўқнашувлар оқибатида бир нафар махсус бўлинма ҳарбийси ҳалок бўлди ва 52 киши жароҳатланди.


Ўшда қуръа ташлаш рўйхат низоси сабаб бир кунга кечикиб ўтди - ҚИРҒИЗИСТОН ЯНГИЛИКЛАРИ\nЎшда қуръа ташлаш рўйхат низоси сабаб бир кунга кечикиб ўтди\nЎш шаҳрида 11 апрелда ўтган сайлов натижасини бекор қилишни талаб қилган акция. Сурат: Хамидулло Узаков / Kloop.kg\nЎш шаҳрида қуръа ташлаш 21 июнга режалаштирилган эди. Бироқ олти партиянинг 18 номзодни сайловдан четлатиш бўйича аризасини ҲСК қаноатлантирмагани сабаб эртаси кунига жилган.\nЎш ҳудудий сайлов комиссиясининг раиси Кушубек Ниязбеков «Клооп»га қуръанинг натижасини юборди. Қайта сайловга умумий тўққиз партия қатнашмоқда.\n«Ынтымак» — 1, «Улуу-Журт» — 2 , «Биздин Кыргызстан» — 3, «Улуттар Биримдиги» — 4, «Келечек-Будущее» — 5, «Бүтүн Кыргызстан» — 6, «Ата-Журт Кыргызстан» — 7, «Бир Бол» — 8, «Нур» — 9 рақамлар билан сайловга қатнашади.\n21 июнда ҲСК тўққиз партияни қуръа ташлаш учун тўплаган. Бироқ «Улуу Журт», «Биздин Кыргызстан», «Улуттар Биримдиги», «Келечек-Будущее» ва «Бутун Кыргызстан» партиялари қатнашишдан бош тортишган. Сабаби улар ҲСКга 11 апрелда ўтган сайловда «қонун бузди» деб рўйхатини берган 18 номзод сайловдан четлатилган эмас.\nҲСК раиси «Клооп»га мазкур номзодларни рўйхатдан олиш учун уларнинг қўлида суд қарори ёки уларга қарши иш қўзғалгани ҳақида маълумотнома йўқ бўлгани учун ариза қаноатлантирилмаганини айтди.\n18 номзодни сайловда қонун бузган-бузмагани бўйича маълумот олиш учун Ўш ШИИБига, шаҳар прокуратурага ва МХДҚга расмий хат юборилганини қўшимча қилди. Унинг айтишича, уларни қонун бузгани тасдиқланса, ташвиқот вақтида сайловдан четлатилаверади.\nБироқ «Улуу Журт» партиясининг лидери Мирлан Орозбаев ва «Бутун Кыргызстан» партиясининг Ўш шаҳри ва вилояти бўйича вакили Замир Шамшидин ўғли 18 номзод бўйича ёзилган ариза МСКга, Ўш шаҳар судига ва ҳуқуқни ҳимоя қилиш органларига юборилганини билдиришди. Мазкур партиялар 11 апрелдаги сайловни бекор қилинишига сақлов вақтида қонун бузганлар жазоланиши керак деб ҳисоблашади.\nБунгача Ўш ҲСКдан 76 номзод рўйхатдан чиқарилганини, уларнинг орасидан 14и сайловда қонун бузганини билдиришган. Кейинчалик 14 номзоднинг 10и яна рўйхатга қўшилгани маълум бўлди. ҲСКдан бу қарорни уларга нисбатан очилган ишлар далил йўқлиги учун қисқаргани билан боғлашди.\nБунгача МСК Бишкек, Ўш ва Тоқмоқ шаҳар кенгашига 11 апрелда ўтган сайловнинг натижасини бекор қилган. Бу қарорга мазкур шаҳарлардаги участкаларда сайловчилар оммавий рўйхатга олиш, овоз сотиб олиш, маъмурий ресурсдан фойдаланиш ва қонун бузишлар оммавий сифатга эга бўлгани сабаб бўлган.\nУч шаҳар кенгашининг депутатларини қайта сайлаш 11 июлга белгиланиб, унга 48,3 млн сом сарфланади деб режалаштирилмоқда. 20 июнда уч шаҳар кенгашига сайлов жараёни бошланди.\nАввалги мақолаҚирғизистонда 100 минг кишининг 500 нафари коронавирусдан ўлиши мумкинлиги тахмин қилинди\nНавбатдаги мақолаФҲВ Россия ва Хитойдан ёнғиндан қутқарув техникаларини олиб келади


Мустақиллигимизнинг 27 йиллиги билан муборакбод этамиз! - “Elektron Hukumat” tizimini rivojlantirish markazi\nМустақиллигимизнинг 27 йиллиги билан муборакбод этамиз!\n30 avgust 2018 y. 16:14\n2018 йилнинг 30 августида “Электрон ҳукумат” марказида Мустақиллигимизнинг 27 йиллигига бағишланган байрам тадбири ўтказилди. Тадбирда Марказ директори Зафар Рахматуллаев нутқ сўзлаб, халқимизнинг энг улуғ, энг азиз – байрами Мустақиллик куни билан самимий табриклади. Шу билан бирга, ҳукумат томонидан “электрон ҳукумат” тизими ривожига қаратилаётган эътибор, амалга оширилаётган ишлар ва эришилган ютуқлар ҳамда Марказ ходимлари олдида турган масъулиятли вазифалар ҳақида таъкидлаб ўтди.\nБайрам арафасида Ўзбекистон Республикаси Ахборот технологиялари ва куоммуникацияларини ривожлантириш вазирлигининг идоравий мукофотлари билан тақдирланган ҳодимларни алоҳида табриклашди, булар:\nЗокирова Диёрабегим Бахромжон қизи - “Фахрий ёрлиқ”;\nЗиятдинов Азамат Махамад-Аминович ва Махамаджанов Азимжон Қодир ўғли - “Ўз касбининг устаси” белгисига мушарраф бўлишди.\nШу ўринда “Электрон ҳукумат” маркази барчани Мустақиллигизмизнинг 27 йиллиги байрами билан муборакбод этади. Ватанимиз тинч, осмонимиз мусаффо, Мустақиллигимиз абадий бўлсин! Байрамингиз қутлиғ бўлсин, азиз юртдошлар!


Ҳукумат қароридан кейин фермерга бир кило ҳам буғдой қолмайдиган бўлди « Ўзбекистон Халқ Ҳаракати\n04 December 2018 - 0:27\n“Озодлик” радиосининг хабар беришича, Ўзбекистон Бош вазири Абдулла Арипов 27 ноябрь куни имзолаган қарор¸ айрим фермерларга кўра¸ “деҳқон оғзидаги сўнгги ош”ни тортиб олишга асос бўлиши мумкин.\n“Бу йиғилиш тугаганидан сўнг районимизда танилган илғор фермер сразу ариза ëзди¸ “ерини олса ола қолсин¸ бу кетишда турмага кетаман”¸ деб. Бошқалари уйига бориб маслаҳат қилиб ариза ëзишаяпти. Аниқ сонини билмайман¸ 300 дан ошиқ фермери бор бизнинг районда 20 га яқин фермер ариза ëзди¸ деб эшитдим. Биттаси ҳатто ҳокимиятдагиларга бориб¸ “дастурхон ташкил қилиб бераман¸ олинглар шу ерни” деди. У ëқ-бу ëқдан эшитишимча¸ бу фақат бизнинг район ëки вилоятда эмас¸ бутун Ўзбекистон бўйича бошланипти”¸ дейди Тошкент вилоятидаги бу фермер.\nАйни пайтда¸ оғир молиявий аҳволда қолган фермерлар орасида шундай кайфият борлигини эътироф этган туман ҳокимликларидан бири расмийси¸ ерни топширишни “ўзи бўлмаслигини” таъкидлади.\n“Топшираман¸ деб ариза ëзгани билан¸ топшириб қўя олмайди. Унинг давлатдан қанча қарзи борлиги ҳисоб-китоб қилинади йил охирида. Шуни тийин-тийинигача тўласа¸ кейин аризаси қабул қилинади. Агар қарзи билан ерини оламан¸ деган бошқа фермер топса¸ бу тезроқ бўлиши мумкин“¸ деди Озодликка шахси очиқланмаслиги сўраб гапирган ҳокимият расмийси.\nҚарор моҳиятига кўра, “республикада етиштирилаётган бошоқли дон ҳосилининг кескин кўпаймаëтгани учун айб ерларни сифатсиз тайёрлаб, уруғликни белгиланган муддатдан кеч экаëтган¸ агротехник тадбирларни қўпол равишда бузаëтган ва ҳосилдорликни ошириш чорасини кўрмаëтган¸ ялпи ҳосил бўйича аниқ ҳисоб бермаëтган” фермерларга юклатилган.


Пхеньян тез орада ўз ракетасини учиради\n07 май 2021, Тошкент вақти: 13:04\nШимолий Корея давлат ахборот агентлиги тарқатган хабарга кўра, расмий Пхеньян тез орада фазога ракета учирганини эълон қилади.\nШимолий Корея расмийлари 4-8 апрел кунлари оралиғида ўзининг биринчи сунъий йўлдошини фазога чиқаришни режалаштираётганини билдирганлар.\nАйни пайтда Шимолий Кореянинг бу ҳаракати қўшни мамлакат расмийларини ташвишга солмоқда.\n- Сўнгги дақиқаларда Шимолий Корея ҳукуматининг ўз режасидан воз кечишига умид қилмоқдамиз. Бироқ расмий Пхеньян ўз режасини амалга оширгудек бўлса, биз ҳар нарсага шай туришимиз лозим, деди Япония Ташқи ишлар вазири Хирофуми Накасоне.\nЯпония, АҚШ ва Жанубий Корея Пхеньян сунъий йўлдош учириш баҳонасида узоқ масофага парвоз қиладиган ракета синови ўтказишни ҳам режалаштираëтганини таъкидламоқдалар.\nЖума куни Страсбургда сўзлаган Барак Обама, агар Шимолий Корея ҳукумати ўз ракетасини фазога учирса, халқаро ҳамжамият бунга муносиб жавоб қайтариши тўғрисида огоҳлантирди.\nАйни пайтда Жанубий Корея президенти Ли Мён Бак мамлакат хавфсизлик кенгаши расмийлари билан фавқулодда мажлис ўтказди.


Қуръоннинг ёзилиши ва сақланиши\nПайғамбар алайҳиссалом Аллоҳ таоло Қуръонда:\nяъни: “Сиз илгари бирор китобни тиловат қилувчи эмас эдингиз ва қўлингиз билан хат ҳам ёзган эмас эдингиз. Акс ҳолда бузғунчилар, албатта, шубҳага тушган бўлур эдилар” (Анкабут сураси, 48-оят), деб гувоҳлик берганидек, ўқишни ҳам, ёзишни ҳам билмайдиган бесавод бир киши эдилар. Шунинг учун ҳам Расулуллоҳ саллаллоҳу лайҳи саваллам ўзларига келган ваҳийни нозил бўлиш вақтидаёқ ёдлаб олишга ҳаракат қилар эдилар. Бунга қуйидаги оятда ишора қилинган:\nяъни: “(Эй, Муҳаммад! Қуръонни) тезроқ (ёдлаб) олиш учун тилингизни у билан (кўп) ҳаракатлантираверманг. Зеро, уни (Сизнинг дилингизда) жамлаш ҳам, (тилингиздаги) қироати ҳам Бизнинг зиммамиздадир. Бас, қачон Биз (Жаброил тилида) уни ўқисак, Сиз ҳам уни ўқишга эргашинг! Сўнгра уни (Қуръонни) баён қилиб бериш ҳам, албатта, Бизнинг зиммамиздадир” (Қиёмат сураси, 16-19-оятлар).\nРасулуллоҳ саллаллоҳу лайҳи савалламнинг бир нечта котиблари бўлиб, улар Қуръон оятларини суяк, ҳурмо барглари, япалоқ тош ва шунга ўхшаш нарсаларга ёзиб борар эдилар. Ёзилган оятлар Расулуллоҳ саллаллоҳу лайҳи савалламнинг уйларида турар, котиблар ҳам ўзлари ёдлашлари учун ундан кўчирма олар эдилар. Пайғамбар алайҳиссалом уларга ҳар бир оятни суранинг қайси жойига қўйилишини кўрсатиб берар эдилар.\nУламолар ўртасида суралардаги оятларнинг жойлашиш тартиби тавқифий (яъни, Расулуллоҳ саллаллоҳу лайҳи саваллам томонидан белгиланган) эканлиги ҳақида ҳеч қандай ихтилоф йўқ. Бунга Усмон ибн Ос разияллоҳу анҳудан ривоят қилинган ушбу ҳадис далил бўлади. У киши шундай деганлар: “Мен Расулуллоҳ саллаллоҳу лайҳи савалламнинг ҳузурларида ўтирган эдим. Шу пайт У зот кўзларини бир юмиб очдилар ва шундай дедилар: “Ҳозир ҳузуримга Жаброил алайҳиссалом келиб мана бу оятни мана бу сурага қўйишимни буюрдилар”:\nяъни: “Албатта, Аллоҳ адолатга, эзгу ишларга ва қариндошга яхшилик қилишга буюради ҳамда бузуқчилик, ёвуз ишлар ва зулмдан қайтаради. Эслатма олурсиз, деб (У) сизларга (доимо) насиҳат қилур” (Наҳл сураси, 90-оят).\nСураларнинг жойлашиши тартиби ҳақида эса, уламолар бир нечта фикрлар билдиришган. Баъзилари, уни саҳобаларнинг ижтиҳодлари орқали тартиб қилинган деса, бошқалар, тавқифий деб айтишган. Бу фикрларнинг тавқифий дегани қувватлироқ. Дарҳақиқат, Қуръонни тўлиқ ёдлаган Ибн Масъуд разияллоҳу анҳу каби баъзи саҳобалар Пайғамбар алайҳиссалом билан Жаброил алайҳиссалом ўрталарида бўладиган Қуръон дарсларида ҳозир бўлишган. Ўшанда Қуръоннинг сура ва оятлари ана шу тартибда қироат қилинар эди.\nРасулуллоҳ саллаллоҳу лайҳи савалламнинг энг машҳур котиблари тўрт халифа, Убай ибн Каъб, Зайд ибн Собит, Муовия ибн Абу Суфён, Язид ибн Абу Суфён, Муғира ибн Шуъба, Зубайр ибн Аввом, Холид ибн Валид разияллоҳу анҳумлардир. Абдуллоҳ ибн Масъуд, Солим ибн Маъқал, Муоз ибн Жабал, Убай ибн Каъб, Зайд ибн Собит разияллоҳу анҳумлар Пайғамбар алайҳиссаломнинг даврларида Қуръонни мукаммал ёдлаган саҳобалар жумласидандир.\nҚуръондаги Маккий ва Маданий суралар\nЮқорида айтиб ўтилдики, Қуръони карим қарийиб йигирма уч йил давомида нозил бўлди. Бу муддат икки қисмга бўлинади: Расулуллоҳ саллаллоҳу лайҳи саваллам Маккада ҳижратдан олдин яшаган ўн уч йил ва ҳижратдан кейин Мадинада яшаган ўн йил. Айнан мана шу жиҳатдан Қуръон суралари Маккий ва Маданийга ажратилади. Қуръони каримни тушунишда сураларнинг Маккий ва Маданийга ажратиш катта аҳамият касб қилади. Оятнинг носих (бекор қилувчи) ва мансух (бекор қилинган) эканлиги уни Маккий ёки Маданий эканлигини билишга боғлиқдир.\nУламолар ўртасида Маккий ва Маданий суралар ҳақида уч хил атама мавжуд:\nБиринчи, Маккий деб Маккада нозил бўлган сурага айтилади, гарчи у ҳижратдан кейин нозил бўлган бўлса ҳам. Маданий деб, Мадинада нозил бўлган сурага айтилади. Бу фикрга биноан сафар вақтида (Макка ва Мадинадан ташқарида) нозил бўлган суралар Маккий ҳам эмас, Маданий ҳам эмас, балки у алоҳида учинчи қисмдир.\nИккинчи, Маккий – Макка аҳолисига қарата хитоб қилинган оятлар, Маданий – Мадина аҳолисига қарата хитоб қилинган оятлар.\nУчинчи, энг машҳур фикр, Маккий – ҳижратдан олдин нозил бўлган сура, Маданий – ҳижратдан кейин нозил бўлган сура, гарчи у Маккада нозил бўлган бўлса ҳам. Мисол учун, Нисо сураси, Моида сурасининг 3-оятидаги “Бугун мен сизларга динингизни комил қилиб бердим” жумласи. Яҳё ибн Саламдан шундай ривоят ҳам бор: Маккада ва Пайғамбар алайҳиссалом Мадинага етиб бормай туриб йўлда нозил бўлган суралар Маккий, Мадинага келганларидан кейинги сафарлари давомида нозил бўлган суралар Маданийдир. Бундан ҳижрат сафари мобайнида нозил бўлган сурани ҳам Маккий деб аташ маълум бўлади.\nУламолар Қуръон сураларининг қайсилари Маккий ва қайсилари Маданий эканлиги устида тортишганлар. Баъзилар Қуръондаги 19та сура Маданий эканлигига уламолар иттифоқ қилганларини айтишган. Улар: Бақара, Оли Имрон, Нисо, Моида, Анфол, Тавба, Нур, Аҳзоб, Қитол, Фатҳ, Ҳужурот, Мужодала, Ҳашр, Мумтаҳана, Жумъа, Мунафиқун, Талоқ, Таҳрим, Наср. Қолган суралар Маккий бўлиб, уларнинг баъзисига иттифоқ қилинган бўлиб, уларнинг сони 71та, баъзиси устида ихтилоф бор, улар 24та. Маккий эканлиги устида ихтилоф бўлган суралар қуйидагилар: Фотиҳа, Юнус, Раъд, Ҳаж, Фурқон, Ёсин, Ҳадид, Соф, Тағобун, Инсон, Мутаффифин, Балад, Валлайл, Қадр, Баййина, Залзала, Одиёт, Такосур, Маъун, Кавсар, Ихлос, Фалақ, Нос. Эҳтимол бу суралар устидаги ихтилофнинг асосий сабаби, бу сураларнинг кўпчилигининг баъзи оятлари Маккий, баъзилари Маданий бўлганлигидир.\nМаккий ва Маданий сураларнинг бир-биридан фарқи\nУламолар сураларнинг Маккий ёки Маданий эканлигини ажратадиган белгиларни аниқлашган бўлиб, улар қуйидагича;\nФарз, вожиб, ҳад каби аҳкомларни баён қилувчи оятларнинг кўпчилиги Маданийдир. Маккий оятларда эса, диндаги бош мақсад, у ҳам бўлса Аллоҳнинг бирлиги, Унинг мавжудлигига ҳужжат ва далиллар келтириш, ширк пойдеворларини бузиш, қалбларни разолатдан поклашга, гўзал ахлоқли бўлишга ундаш баён қилинган. Маккий оятлар ичида бундай маъноларнинг бўлиши инсонларнинг ўша вақтдаги руҳий ҳолатларини тўғрилаш учун жуда-жуда зарур эди. Дарҳақиқат, Расулуллоҳ саллаллоҳу алайҳи васаллам келганларида у ердаги кишиларнинг қалбига ширк ўрнашиб олган, улар бутларга, санамларга ибодат қилар эдилар. Охират ҳаёти ҳақида ҳеч қандай тушунчага эга эмас, у ердаги савоб ва азобдан бехабар эдилар. Шундай экан, уларга ўзларининг аҳволларига муносиб йўл кўрсатилиши, мерос, савдо-сотиқ ва бошқа қонунлар ҳаётларига киритилиши лозим эди. Шунинг учун ҳам Қуръон биринчи навбатда уларнинг қалбидаги ширкни илдизи билан қўпориб ташлашни, улар чўмиб юрган ифлосликларнинг гуноҳ ва зарарларини бартараф қилишни мақсад қилди. Сўнгра уларга, Аллоҳни, охират кунини эслатди, уларга қиёмат кунини, унда бўладиган қўрқинч ва дахшатларни тавсифлаб берди. Жаннат ва дўзах ҳақида ниҳоят даражада кенг баён қилди. Улардан олдин яшаб ўтган қавмлар ҳаётидан мисоллар келтирди, уларга қилмишлари оқибатидан етган балолар ҳақида баён қилди. Шунингдек, уларни ақллари орқали ҳидоят топишлари учун ўзлари ҳақида, уларни ўраб турган атроф-муҳит ҳақида тафаккур қилишга чақирди.\nМаккий сураларда хитоб гоҳида “ياايهاالناس” (эй, инсонлар), гоҳида “يا بني آدم” (эй, Одам болалари) сийғасида келса, Маданий сураларда кўпинча “يا ايها الذين آمنوا” (эй, имон келтирганлар) сийғасида келади. Маданий сураларда хитоб “ياايهاالناس” (эй, инсонлар) сийғасида фақат еттита оятдагина келган. Улардан иккитаси Бақара сурасида бўлиб, улар 21-оятда “يَا أَيُّهَا النَّاسُ اعْبُدُوا رَبَّكُمُ” (эй, инсонлар раббингизга ибодат қилинг) ва 168-оятда “يَا أَيُّهَا النَّاسُ كُلُوا مِمَّا فِي الْأَرْضِ حَلَالًا طَيِّبًا” (эй, инсонлар Ер юзидаги ҳалол пок нарсалардан енглар), тўрттаси Нисо сурасида бўлиб, улар 1-оятда “يَا أَيُّهَا النَّاسُ اتَّقُوا رَبَّكُمُ” (эй, инсонлар Раббингизга тақво қилинг), 133-оятда “إِنْ يَشَأْ يُذْهِبْكُمْ أَيُّهَا النَّاسُ وَيَأْتِ بِآَخَرِينَ” (Агар хоҳласа, эй, инсонлар, сизларни йўқ қилиб, бошқаларни келтиради), 170-оятда “يَا أَيُّهَا النَّاسُ قَدْ جَاءَكُمُ الرَّسُولُ بِالْحَقِّ مِنْ رَبِّكُمْ” (Эй, инсонлар! Пайғамбар сизларга Раббингиздан Ҳақни келтирди) ва 174-оятда “يَا أَيُّهَا النَّاسُ قَدْ جَاءَكُمْ بُرْهَانٌ مِنْ رَبِّكُمْ” (Эй, инсонлар! Сизларга Раббингиздан ҳужжат (Пайғамбар ва мўъжизалар) келди). Биттаси, Ҳужурот сураси 13-оятда “يَا أَيُّهَا النَّاسُ إِنَّا خَلَقْنَاكُمْ مِنْ ذَكَرٍ وَأُنْثَى” (Эй, инсонлар! Дарҳақиқат, Биз сизларни бир эркак (Одам) ва бир аёл (Ҳавво)дан яратдик).\nМаккий оятлар Расулуллоҳ саллаллоҳу алайҳи васаллам ва бошқа мусулмонлар ёдлашлари осон бўлиши учун Маданий оятларга қараганда қисқароқ шаклда нозил бўлган. Масалан, Маданий сура бўлмиш Анфол сураси 75 оятдан иборат бўлса, Маккий сура бўлмиш Шуаро сураси 227 оятдан тошкил топган. Ваҳолангки, ҳар икки суранинг ҳажми ярим порадан иборат. 28-порадаги суралар Маданий – Соф ва Тағобун суралари устида ихтилоф бор – бўлиб, улар 137 оятдан иборат бўлса, 30-порадаги суралар Маккий бўлиб, ундаги оятлар миқдори 570тани ташкил этади.\nМунофиқлар ҳақида зикр қилинган суралар – Анкабутдан ташқари – Маданийдир. Чунки, Маккада мунофиқлар бўлмаган.\nСажда ояти келган сураларнинг барчаси Маккийдир, фақатгина Ҳаж сурасигина Маданийдир.\n“كَلَّا” (Йўқ (ундай эмас)) калимаси келган ҳар бир сура Маккийдир. Бундаги ҳикмат шуки, инкор, нафрат маъносидаги ибораларни фақатгина ўша вақтда Маккада яшаб турган зўравон-золимларгагина ишлатиш ўринли бўлган. Мадина аҳли бўлган яҳудийлар эса, заифҳол кишилар эдилар. Шунинг учун уларга нисбатан ўз ҳолатларига мос тарзда хитоб қилишга риоя қилинган.\nДругие материалы в этой категории: « Икки хил хотима – хоҳлаганингизни танланг\tУнутилаётган суннатлар (2-суннат): Таомни учта бармоқ билан тановул қилиш »


Френсис Нганну ва Стипе Миочич жанги қачон бўлиши маълум бўлди\n7 январь, 2021, 16:59\nТеглар:ММА | UFC | Дана Уайт\nУлар аввал тўқнаш келганди.\nЖурналист Эми Каплан оғир вазн тоифасида UFC чемпиони Стипе Миочич ва Френсис Нганну ўртасидаги жанг апрель ойида бўлиб ўтиши мумкинлигини маълум қилди.\n"Дана Уайтнинг таъкидлашича, Миочич-Нганну жанги 17 апрелда бўлиб ўтади", - деб ёзган Каплан.\nУлар аввал бир маротаба тўқнаш келиб, унда Стипе ҳакамларнинг якдил қарорига кўра ғалаба қозонган эди. Мазкур тўқнашув 2018 йилда бўлиб ўтган. Ушбу жангдан кейин камерунлик Нганну кутилмаганда Деррик Льюисга ҳам имкониятни бой бериб қўйди.\nУшбу мағлубиятдан тўғри хулоса қилиб, кетма-кет 4 жангда Куртис Блейдс, Кейн Веласкес, Жуниор Дос Сантос ҳамда Жаирзино Розенструйкларни мағлуб эта олди. Миочич эса, камерунликдан сўнг, уч бора Даниэль Кормье билан куч синашди. Дастлабкисида нокаут билан мағлубиятга учраган бўлса, қолган икки жангда бир бора техник нокаут ва яна бирида очколар ҳисобида зафар қучган.\nАлександр Емельяненко яна жанг қилади\nКонор МакГрегор: Мен пул учун жанг қилмайман\nАвлиёхон Ҳамидов Ўзбекистон ММА ассоциацияси Андижон вилояти бўлими томонидан тақдирланди\nВидео Зарруҳ Адашев вазн ўлчаш ва кўз уриштириш маросимида иштирок этди (Видео)


01:05 / 26.04.2017\nКубада ҳар йил апрелда "қисқичбақалар мавсуми" – эркак ва урғочи қизил краблар бирга учрашадиган, улар миграциясининг биринчи босқичи бошланади. Краблар миграцияси вақтида Кубада транспорт учун чекловлар амал қилади. Ҳайдовчилар эҳтиёткорлик билан юришларига тўғри келади, чунки уларнинг машиналари ғилдираклари остида юзлаб краблар нобуд бўлиши мумкин.\nБу жараённинг якунловчи босқичи крабларнинг денгизга келиб, увулдуруқ отиб, сўнгра яна ўрмонга қайтишлари бўлади. Минглаб қизил, алвон краблар ғорларни тарк этиб, шошмаганча денгизга йўл оладилар. Бу табиат манзараси ҳар йили минглаб сайёҳларни ўзига жалб қилади.\nКубада ҳалокатга учраган Boeing’нинг иккинчи «қора қутиси» топилди\n09:51 / 25.05.2018\nКубадаги авиаҳалокат қурбонлари сони ошди\n08:16 / 22.05.2018\nКубадаги авиаҳалокат қурбонлари сони 110 нафарга етди\n07:40 / 20.05.2018


ЎСМИР НЕГА ЖИНОЯТГА ҚЎЛ УРАДИ? | Buxoro yoshlari gazetasi\nЙирик маърифатпарвар Абдулла Авлоний ёшлар тарбиясини “Ҳаёт – мамот масаласи”, деб таърифлаган. Зеро, тарбияси мўрт ёшлардан жамият, маҳалла ёки оила учун ҳеч қандай наф бўлмайди. Ёшларнинг жиноятга қўл уриши тарбияда йўл қўйилган хато ёки бефарқликнинг аччиқ инъикосидир.\n2018 йилнинг шу кунига қадар Бухорода ёшлар томонидан 2745 та оғир ва ўрта оғир жиноятлар содир этилган.\nХўш, ўсмирлар нега жиноятга қўл урмоқда? Уларнинг ота-онаси таълим муассасаси маҳалласи бундай ҳолатга нега бефарқ, лоқайд муносабатда бўлмоқда? Бухоро вилоятида бу борада аниқ чора-тадбирлар ишлаб чиқилиб, кенг кўламли профилаклик тадбирлар амалга оширилмоқда. Ўқувчиларнинг дарсга мунтазам қатнаши назоратга олиниб, бўш вақтини мазмунли ўтказишга алоҳида эътибор қаратилмоқда. Вояга етмаганлар томонидан содир этилган ҳар бир ҳуқуқбузарлик ва жиноят чуқур таҳлил қилиниб, масъул раҳбарларга тегишли чоралар кўрилмоқда\n– Ёшларимизнинг ҳар томонлама баркамол бўлиб улғайиши учун барча шароит ва имкониятлар яратилган,- дейди Ўзбекистон ёшлар иттифоқи Бухоро вилояти кенгаши раиси Ҳамза Рўзиев, – Шундай бўлса-да, ёшлар ўртасида жиноятчилик ва ҳуқуқбузарликлар содир этилаётгани ачинарлидир. Бунда барчанинг жумладан, бизнинг ҳам айбимиз бор. Ёшлар жиноятчилигининг олдини олиш, бу борада таълим муассасалари ва ички ишлар органлари ҳамкорлигини янада мустаҳкамлаш, масъулиятни ошириш муҳим вазифадир. Ўқувчи-талабаларнинг бўш вақтини мазмунли ўтказиш бўйича аниқ чора-тадбирлар дастури ишлаб чиқиш, ёшлар бандлигини таъминлаш ҳам алоҳида аҳамият касб этади. Амалга оширилаётган ишлар доирасида жорий йилнинг ўтган даврида вилоятда ҳуқуқбузарлик ва жиноят содир этишга мойил бўлган 45 нафар вояга етмаганлар ўз фарзанди тарбиясига салбий таъсир кўрсатган. Уларнинг тарбияси билан шуғулланмай юрган 35 нафар ота-она ички ишлар бўлимлари профилактик ҳисобига олинди. Шаҳар ва туманларда ёшлар ўртасида учраётган ҳуқуқбузарликларнинг олдини олиш ва унга қарши курашиш мақсадида олиб борилаётган тарғибот ишлари янада кучайтирилди. Натижада ИИБ ҳисобида турган 160 нафардан зиёд вояга етмаган бола профилактик ҳисобдан чиқарилди. Вояга етмаганлар томонидан содир этилган жиноятлар сони камайишига эришишимиз керак.\nБироқ, бу борада ишлар барча жойларда ташкил этилса-да, Олот туманида вояга етмаганлар томонидан содир этилган жиноятлар сони ортган.\n– Ёшлар ўртасида жиноятчилик ва ҳуқуқбузарликлар содир этилишининг асосий сабабларидан бири оиладаги носоғлом муҳитдир,-дейди вилоят ИИБ матбуот гуруҳи раҳбари, майор Қувват Ярашев, – Шунинг учун ҳар бир ота-она фарзанд тарбиясига алоҳида масъулият билан ёндашиши лозим. Ўсмирлик даврида енгил-елпи эмин-эркин ҳаётга ўрганган болада асосан безорилик ва фирибгарлик билан боғлиқ ҳатти-ҳаракатлар кўп учрайди. Бу ўзбошимчаликнинг олди вақтида олинмас экан, улғайганида улар бундан ҳам оғир жиноятларга қўл уриши бор гап. Мутахассислар ота-онанинг фарзанд ахлоқидаги салбий ўзгаришлар ва унинг феъл-атвори, таълим-тарбиясига эътиборсиз бўлиши бола келажаги учун жиддий хавф туғдирувчи асосий омил эканини таъкидлайди. Таҳлидлар шуни кўрсатадики, жиноятга қўл ураётган болалар, асосан, нотинч ва носоғлом оилаларда вояга етмоқда. Оиладаги бундай муҳитга мослашган ёки моддий таъминотга муҳтож бола бошқалар билан кўп жанжаллашади, ўғрилик, безорилик каби жиноятларга қўл уради.\nОта-оналарнинг болалар тарбиясига масъуллиги Ўзбекистон Республикаси Конституциясининг 64-моддасида алоҳида қайд этилган. Унга кўра, ота-оналар ўз фарзандларини вояга етгунга қадар боқиш ва тарбиялашга мажбурдирлар. Бироқ бугунги кунда вояга етмаганлар ва ёшлар ўртасида ҳуқуқбузарлик ва жиноятчиликнинг ортиб бораётгани ота-оналарини фарзанд тарбиясига эътиборсизлигини кўрсатмоқда. Ёшлар ўртасида итоатсизлик, ота-онага қулоқ солмаслик иллати шаклланиб бормоқда. Ота-онанинг топшириғини бажармаслиги, ҳатто уларга нисбатан куч ишлатган ҳолатлар ҳам учраётгани ачинарлидир.\nФарзандни ёшлигидан қандай тарбияласак, шундай вояга етади. Бунда, албатта, оила, маҳалла, жамиятдаги муҳит муҳим аҳамиятга эга. Ўзи, оиласи, халқи маънавий илдизлари ҳақида етарли тушунчага эга бўлган бола жиноят кўчасига кирмайди. Бунга эришиш учун жамиятнинг ҳар бир аъзоси зиммасидаги масъулиятни чуқур ҳис этиши, бурчини сидқидилдан бажариши лозим.\nИжтимоий ҳимоя, ҳуқуқбузарликлар профилактикаси бўлими мудири.\nПредыдущая записьГОБЕЛЕН САНЪАТИ ЗАВҚИСледующая записьАССАЛОМ, ЯНГИ ЙИЛ! САЛОМ, ЯНГИ КУН!


Пандемия сабаб Қирғизистонда қолиб кетган ўзбек фақаролари жаримага тортиладими? - zarnews.uz\nПандемия сабаб Қирғизистонда қолиб кетган ўзбек фақаролари жаримага тортиладими?\n— Биз Қирғизистонда қолиб кетдик, пропискамиз муддати ўтиб кетган. Эртадан бу давлатда қолганларни жарима килишар экан. Бу ҳақда Ўзбекистоннинг Қирғизистондаги элчихонасига мурожаат қилдим. Лекин менга прописка бўйича жавоб бера олмаслигини айтди. Нима қилсам бўлади?\nАОКА штабига келиб тушаётган саволлар бўйича Ташқи ишлар вазирлиги ахборот хизмати жавоб берди:\n— Қирғизистон Ташқи ишлар вазирлигининг 5 май куни тарқатган маълумотига кўра, ушбу мамлакатдаги чет эл фуқаролари чиқиш визасини ва яшаш жойи бўйича рўйхатда туришни расмийлаштирмасдан 1 июнга қадар Қирғизистон ҳудудидан чиқиб кетишлари мумкин.\nЯшаш жойи бўйича рўйхатда туриш ва уни узайтириш масаласида Қирғизистон ҳукумати ҳузуридаги Давлат рўйхатга олиш хизматига мурожаат этиш тавсия этилади.\nҚўшимча маълумот учун Ўзбекистоннинг Бишкек шаҳридаги Элчихонаси билан +996312986296 телефон рақами ёки +996555700145 “Телеграм” рақами орқали боғланиш мумкин.\nТеглар: Қирғизистон Ўзбекистон фуқаролари\nҚирғизистонда сайёҳлик объектлари ва болалар боғчалари фаолияти қайта йўлга қуйилади\nҚирғизистондаги шифохонанинг болалар онкологияси бўлимида коронавирусдан касалланганлар қайд этилди